Xixkina, Poliksena – K17.eus\n29th abendua 2017 29th abendua 2017 K17\nErrusiar aktibista feminista eta medikua. Egun Ukraina den Nikolaiev hirian jaio zen. Medikua formazioz, 1897an hasi eta 1904an bukatu zituen ikasketak eta ginekologian espezializatu zen, Errusiako lehen emakumezko ginekologoa izan zelarik. 1907an hasi zen militatzen, Errusiako Berdintasunerako Emakumeen Liga (Vserossiiskaia Liga Ravnopravija Zhenxtxin) sortu berri zen erakundean, 1905ko iraultzarekin bat sortu zen Errusiako Berdintasunerako Emakumeen Batasunaren (Vserossiiki Soiuz Ravnopravija Zhenxtxin) oinarrian sortu zen erakunde hori. Xixkina Ligaren San Petersburgoko atalaren buru zen hasieran; 1910an Liga osoko buru aukeratu zuten Marija Txekhovaren ordez, eta postu horretan iraun zuen baita ere 1917an zehar.\nIrina Jukina historiagilearen arabera Xixkinarekin bat, Liga kidetzan hazi egin zen, eta horrez gain, emakumezkoen bozka eskubidea lortzea bihurtu zen honen helbururik handiena; hala ere, Rochelle Goldberg historiagilearen arabera, jada 1907ean Ligak sinadurak batu zituen Dumari emakumezkoen bozka eskatzeko, bere lehen ekintza izan zelarik, Xixkina lehendakari izan aurretik (1905ean tsarrak nolabaiteko parlamentu bat agindu zuen, baina hau gizonezkoena soilik izango zen sufragio zentsitario ez-parekidez aukeratzekoa zen). Poliksena Xixkinak erakundea nolabait haztea lortu zuen, hasierako osaketa sozial “filantropista” hutsa alde batera utziz klase sozial anitzetako emakumeak bildu zituen; eta bere arabera, errusiar feministak indar independente bezala jokatu behar zuten, koalizio politiko handiago baten parte izan gabe. Jukinaren arabera, Xixkina “antolatzaile eta agitatzailea zen; hitzaldi asko ematen zituen eta eztabaidetan parte hartzen zuen, baina gutxi idatzi zuen”. Nazioarteko kongresu feministetan ere ordezkaria izan zen, batez ere Britainia Handiko eta Eskandinaviako feministekin izan zuen harremana. Jukinaren arabera, Xixkinari askotan bere erakunde-kideek “gehiegizko pertsonalismoa” leporatzen zioten, halere, bere gidaritzapean erakunde honek eta errusiar mugimendu feministak prestigio handia lortu zuten. Xixkinaren pe, Ligaren estrategia, betiere Rochelle Goldbergen arabera, Duma emakumeen eskubide-berdintasunaren norabidean zihoazten legeak atera zitzan presionatzea zen, adibidez ondare-eskubideen aldeko legeak, emakume ezkonduen mugarik edota senarren baimenik gabe bidaiatzeko askatasunaren aldeko legeak (1912an lortu zuten), dibortzioaren aldeko legeak, emakumeek abokatutzan eta epailetzan aritu ahal izateko legeak prostituten hiritartasuna eta eskubideak babesteko legeak edo Stolipinen 1910eko nekazal-erreforman emakumeen interesak babesteko emendakinak; aldi berean, emakumeen interesak kalte zitzaketen legeak ateratzea blokeatzen saiatzen zirelarik. Tokiko organoetarako (zemstvoetarako) boto eskubidea onartzen zuen Lege bat ere onartu zuen Dumak, baina Estatu Kontseilu Gorenak zokoratu egin zuen (eskaera hau feminista batzuek ere gogor kritikatu zuten, izan ere, orduan Errusian gizonentzat sufragio zentsitario eta ez-parekidea zegoenez gero, sistema hau emakumeei zabaltzeak –emakumeentzako sufragio unibertsala eskatu ordez- eskubide hau soilik emakume batzuei eta ez denei ematea zatekeelako). 1916an lantegietan emakumezko lan-ikuskatzaileak egon zitezen lortu zuen Ligak. Irina Jukinaren arabera, Ligaren eskaera gehienak Dumara kadeteek eraman zituzten. Dumatik at, nekazal-ikastaroak, kooperatibak eta 1912an Emakumeen Hezkuntzarako Biltzar Nagusia ere antolatu zituen Liga honek (baina ez martxoaren 8ko ospakizuna, hori lehen aldiz emakume boltxebikeek antolatu zuten 1913an).\nGudaren aurrean Poliksena Xixkinak nahiko posizio anbiguoa izan zuen. Alde batetik, bai berak zein Emakumeen Ligak errusiar emakumeen gudaren aldeko mobilizazioa babestu zuten (Ingalaterrako sufragista batzuk egin bezala), horrek “errusiar hiritar oso” jokatzeko eta eskubideak irabazteko aukera emango zielakoan, baina beste alde batetik nazioarteko bake ekimen ezberdinak ere babestu zituen, adibidez, 1915an Hagan bildu zen Betiereko Bakearen aldeko Emakumeen Nazioarteko Konferentzia. Xixkina bera, mediku bezala ibili zen Armadarekin. Xixkinaren arabera, guda “gizonen kulturaren” adierazgarria eta gainbehera zen, eta emakumeak aldi berean hiritar bezala eskubideak irabazteko eta guda gizatiarrago egiteko edo balaztatzeko parte hartu behar zuen mobilizazioan.\nOtsaileko Iraultzaren ostean sortutako Behin-behineko Gobernuaren programa dezepzioa izan zen Xixkinarentzat eta beste feministentzat, izan ere ez baitzuen emakumeen bozka eskubidea esplizituki adierazi. Martxoaren 4an, Xixkinak Ligaren izenean Behin-behineko Gobernuari zentzu orretan lehen eskaera bidali zion. Poliksena Xixkina 1917ko martxoaren 19ko emakumeen bozka eskubidearen aldeko manifestazioan (40.000 emakume batu ziren) antolatzaileetako bat izan zen, honen buruan izan zelarik.\n1917ko azaroan Xixkina Emakumeen Berdintasunerako Batasunarekin bat aurkeztu zen Asanblada Konstituziogiletarako hauteskundeetara, baina 5.000 boto pasatxo soilik lortu zituzten, beraz ez zen aukeratua izan.\n1918an AEBra alde egin zuen, baina gutxira Estoniara joan zen. Estonian mediku gisa ezin izan zuen lan egin, emakumea zelako, hori dela eta 20. hamarkadan Errusia Sobietarrera itzuli zen. Gutxi ezagutzen dugu bere osteko bizitzan. Bigarren Mundu Gudan Leningraden bizi zen, setioak eragindako gosearen gainetik biziraun zuen eta 1947an hil zen.\n(Oharra: Grigori Javein izeneko gizon batekin ezkondua zegoenez, askotan, garaiko iturri ezberdinetan, bere izena “Poliksena Xixkina-Javein” bezala dakar).\nPrevious Previous post: Xteinberg, Isaak\nNext Next post: Menzhinski, Viatxeslav


Posible al da zortzi astez euskaraz bizitzea? | El Diario Vasco\nPosible al da zortzi astez euskaraz bizitzea?\nOstiral iluntzean elkartu ziren ekimenean parte hartuko duten taldeen ordezkariak esperientzia abiatzeko.\nDonostiako Egia auzoko biztanleak martxoaren 4ra arte luzatuko den esperientzian murgildu dira\nNEREA AZURMENDIDONOSTIA Sábado, 9 enero 2016, 09:38\nEman hegoak euskarari dio, euskaraz hitz egiteko gonbidapena luzatuz, erakundeek abian jarri duten kanpainako txantxangorriak. Kontseiluaren gogoetaren ondorioz abiatutako Euskaraz bizi nahi dut dinamikak ere jarduera ugariri eman die bide, eta milaka euskaldunen atxikimendua lortu du. Teorian, jakina, dena da egingarria, euskaraz bizitzea barne. Eskatzea ere libre da, teorian. Praktikan, baina, zer gertatzen da?\nOstiral iluntzean abiatu ziren erantzunaren bila Donostiako Egia auzoan. Zortzi astez, martxoaren aurreneko astera arte, astez aste elkari lekukoa emanaz, auzoko hogeitik gora talde eta egitasmoarekin bat egin nahi duten norbanakoak euskaraz bizitzen saiatuko dira. Esperientzia berria da, aukerak ustiatu eta mugak arakatu nahi dituena, zer dagoen ikusteko ez ezik nola joka daitekeen ikasteko ere sortua.\n«Sorpresa handiak hartuko ditugula badakigu», dio Egia Euskaraz batzordeko kide Aitziber Gurutzeagak, ezusteko gehienak positiboak izango direlako uste osoa duela. Garrantzitsua, kasu honetan, esperientzia bera da, gauzak teoriatik eta aldarrikapenetik praktikara eramatea eta ikustea, ikuspegi kolektibotik, nola gauzatu daitekeen euskaraz bizi nahi dut leloa euskaldunon paisaia ohikoenean; hots, erabat elebiduna ez den gunean.\nHorrelakoxea da alegia 15.000 biztanle inguruko auzoa, nortasun indartsu eta bereziduna, lankidetzan sinesten duten elkarte eta taldeak dituena, baita euskararen alorrean ere. Auzo praktikoa, alegia, ikastolak bakarrik ez du euskalduntzen eta antzekoak eztarria urratu arte errepikatu beharrean euskara ikastolatik ateratzen hasi eta azkenean atzo abiatu den esperientzia, eta antzekoak, loratzeko aproposa suertatu den giroa sortu duena.\nMekanikak ez du konplikazio handirik. Ekimenera bildu diren taldeak euskara hutsean bizitzen saiatuko dira egokitu zaien astean, eta hori amaitutakoan hurrengoei emango diete lekukoa. Azken lekuko aldaketa martxoaren 4an egingo da. Egun horretan, Aitor ikastolak, Latxagak eta Maria Reina ikastetxeak norbanakoen esku utziko dute testigua, eta horiek eramango dute martxoaren 12an egingo den Egia Euskaraz egunera arte.\nIazko Euskararen Egunean aurkeztu zuten egitasmoak, Egian planteatu duten moduan, ez du aurrekari ezagunik inguruan. Bat badu, ordea, espreski aipatua: Egiarekin lotura bakarra abizena duen Lutxo Egia idazle bilbotarrak 2015eko udan egin zuen hilabeteko saioa, performance moduan aurkeztua. «Hilabetez hizkuntza bat ahaztea erabaki dut. Ez da bat-bateko erabakia izan. Aspaldi nahi nuen, muturreko afasia artistiko batek eraginda, nire hizkuntzetako bat galdu. Eta, gauzak zer diren, bizi naizeneko tokiaren hizkuntza hegemonikoa aukeratu dut», idatzi zuen Trantsitoak blogean ekainaren 12an, gaztelaniarik gabeko hilabetea hastear.\n«Lutxo Egiaren ekimenak zeresan handia eman zuen, eta jarraitzen du ematen. Euskararen Egunerako zer prestatu pentsatzen ari ginela, iruditu zitzaigun oso interesgarria izan zitekeela auzo mailan ere horrelako zerbait planteatzea», eta maila kolektibora eramatea.\nHurrengo asteetan, baita esperientziaren epemuga finkatuko duen martxoaren 12tik harago ere, noski, edonork egin dezake bat egitasmoarekin, edonon egin ere. Milaka auzotar ordezkatzen dituzten taldeak inplikatu izanak, dena den, aparteko dimentsioa emango dio Egian gertatuko denari.\nHogeitik gora taldeen izenean 80 bat eragilek hartu dute dagokien astea, eta gainerakoak ere bai nahi izanez gero, euskaraz bizitzeko konpromisoa eta, aldi berean, euren taldeetan eragitekoa. Txapatxo batzuk ere prestatu dituzte konpromiso hori bistaratzeko.\nEta, sekulako ezustekorik ez bada, urratsa egingo duten horiek guztiek topo egingo dute erabat elebiduna ez den inguru batean euskaraz bizi nahi duenak aurkitu ohi dituen eragozpenekin. «Denda batean euskaraz ez dakitenean, solaskideak euskaraz ulertu bai baina hitz egiteko gauza ez denean, euskaraz ez dakien batek inguru osoa erdarara bultzatzen duenean». Horrela zerrendatu dituzte eragozpen horiek ekimenaren berri emateko prestatu duten oharrean.\n«Deserosotasunak izango dira, noski, baina garrantzitsuena da horiek kudeatzen jakitea, atakatik irtetea gatazkarik gabe», dio Aitziber Gurutzeagak. Hurrengo asteetan Egian emango den trantsito kolektibo moduko hori leuntzeko eta errazteko ikastaro bat egin dute eragileek, egon badaude-eta, borondaterik bada, oztopoak gainditzeko teknikak. Auzoan, ordea, ez da aurretiako lanketa berezirik egin, ez bada ekimenean parte-hartze zuzena izango dutenen artean egin dena.\nHain zuzen ere, esperientzia ez ezik esperimentua ere bada Egiakoa, eta esperimentuen ondorioak zuzenak izan daitezen bere horretan eutsi behar zaio inguruari, kanpo eraginek ez dezaten emaitza desitxuratu. Eguraldiaren aldetik giro goibelean abiatu baziren ere, baikor dira egiarrak, seguru daudelako bakoitzak beretik zertxobait jartzen badu uste baino errazagoa izango dela Egian, eta Egia bezalako beste auzo eta herri batzuetan, euskaraz bizitzea.\n«Lekukoak lekukotza bihurtzea da esperientziaren helburuetako bat», diote egitasmoaren sustatzaileek. Horretarako, besteak beste, astero testigua hartzen dutenek bideo bat grabatuko dute beren bizipenak kontatuz, eta Egia Euskaraz taldearen blogean zintzilikatuko dute. Horrez gain, koadernotxo bat banatuko da parte-hartzaileen artean, beren bizipenak idatziz jaso eta gorde ditzaten. Behin material hori guztia bilduta, «bizitako esperientziak konpartitzeko eta balorazioa egiteko unea» martxoaren 12ko Egia Euskaraz eguna izango da. Hain zuzen ere, esperientzia ez dute beraientzat gorde nahi egiarrek, uste dutelako hurrengo zortzi asteotan pilatuko duten eskarmentua lagungarria, eta pizgarria, izan daitekeela beste batzuk animatzeko. egiaeuskaraz@gmail.com helbidea ere badute, haiekin harremanetan jarri nahi izanez gero,\nQuién es quién en la plantilla txuri-urdin\nEl cansancio y la falta de temple impiden subir de nivel\nArreglo de aceras en la plaza de Gipuzkoa


SORRERATIK 2015/2016 DENBORALDIRA\n2016ko urtekariko klubaren pdf-a\nGipuzkoako Federazioa, garai hartan, komarkalizaio prozesu bat bultzatzen ari zen, gure lurraldean zehar igeriketaren kirola beherakadan zela ikusita. Andoain eta Lasarte-Oriako igeriketa taldeen egoera ere ildo horretatik zihoan, aurreko urteetan, pixkanaka- pixkanaka, taldeak osatzen zituzten haur eta gazteen kopuruak behera egin baitzuen eta bi taldeen ardurapean zeudenek, nekez eusten ziotelako taldeek eskatzen zuten ardurari.\n2010/2011 denboraldiko infantil, junior eta absolutuen taldea\nKomarkalizazio prozesu horren markoan eta bi taldeen gainbeheratik sortu zen gaur egun sasoi betean den Buruntzaldea Igeriketa Kirol Taldea, bere baitan Lasarte-Oriako eta Andoaingo taldeak bilduz eta Hernani eta Usurbilgo taldeei bertan integratzeko aukera emanez. Gaur egun, taldea Lasarten eta Andoainen dago, bietan gauzatzen ditu entrenamenduak eta bietan egiten du lan haur, igerilari gazte eta helduekin.\nLehen urteak zailak izan ziren taldearentzat. Beraien artean ezezagunak ziren haur eta gazteak elkartu ziren eta entrenatzaileak aurkitzea ere ez zen erraza izan. Hasiera batean, haur eta gazte asko bildu baziren ere, lehen urteekin kopuruak ere behera egiten jarraitu zuen, lurralde osoan gertatzen ari zen egoerari jarraiki. Esperientzia eta igeriketaren inguruko jakintza zuten entrenatzaileak aurkitzea zaila izaten jarraitzen zuen. Modu horretan, taldeak 46 igerilari besterik ez izatera iritsi zen 2009-2010 denboraldiaren amaieran.\nDenboraldi horren amaieran, zorionez, ziklo berri bat hasi zen. Entrenatzaile aldaketarekin batera, taldea urtez urte gero eta igerilari gehiago izatera pasa zen, etengabe, 2015/2016 denboraldian dituen 150 igerilarietara iritsi arte. Azken zazpi denboraldi hauetan igeriketaren praktikak gora egiteaz gain, eta praktika horretan etengabe gero eta haur, gazte eta heldu gehiago formatzeaz gain, praktika horren mailak ere nabarmen egin du gora ziklo berri honen hasieratik hona.\nLeire Martín Azpeitian lehian\nGerora, urtez-urte ugari izan dira maila hori lortu duten igerilari eta gazteak: Iñigo Ibarburu, Itsaso Tolosa, Haitz Mitxelena, Mikel Esnal, Naiara Lizaso, Ainara Garcia, Nahia Jie Villamediana, Irati Arzalluz, Unai G. Somovilla, Paula Sevillano, Leire Martin, Ainhoa Martin, Nahia Zudaire, Aintzane Sarobe, Nora Imaz, …\nOraindik ere aktiboan dagoen Mikel Esnal\nBigarren ziklo horretan zehar, 2010-2011 denboralditik hona, taldeak zenbait lorpen zan ditu Estatu mailan eta asko Gipuzkoa eta Euskal Herri mailan, etengabeko sendotze eta formatze horren ondorioz. Espainiako Txapelketa batean taldearentzat lehen domina irabazi zuena Itsaso Tolosa izan zen: brontzea eskuratu zuen 200 bizkar proban. Geroztik, Iñigo Ibarburu izan da dominak eskuratzen hurrena. 2014ko uztailean zilarra eskuratu zuen Iñigok junior mailako 100 tximeleta proban eta hurrengo denboraldian postu berbera lortu zuen. Leire Martin-ek brontzea eskuratu zuen 2017ko Infantil mailako Espainiako Udako Txapelketako 200 bizkar proban eta txapelketa berean, Ainhoa Martin-ek zilarra lortu zuen 200 bular proban eta urrea 100 bular proban.\nMaster atalean, 2016ko otsailean jokatutako Espainiako Neguko Master Txapelketan Mikel Esnalek 4 urre irabazi zituen: 50 eta 100 librean, 50 bizkar proban eta 50 tximeletan. Eta Haitz Mitxelenak berriz bi, 100 eta 200 tximeletan. Horretaz gain, ugari izan dira Espainiako Txapelketetan Euskal Selekzioa defendatu duten igerilariak ere.\nAte berriak, "Master" atala\n2016 urtekariko klubaren pdf-a\n2017ko urtekariko klubaren pdf-a\n2016/2017 denboraldia zehar Buruntzaldea IKT igeriketa taldeak osasun ederrean jarraitu du. Taldeko partaideei dagokionean, azken urteetako igerilari kopuruari eutsi dio, igeriketa gure herrian errotua dagoenaren seinale. 2016/2017 denboraldian zehar gure taldeak 150 igerilarien bueltan jarraitu du, hasiberriak izan diren 2009an jaiotako umeetatik hasi eta Master ataleko igerilari helduenararteko adin tarteetan. Aipatu beharra dago baita ere, emakumezko zein gizonezkoen parte-hartzea oso orekatua izan dela orokorrean.\nKlubaren baitan dauden atalei dagokionez, taldeak orain artekoari ondo eutsi dio, adin eta kategoria desberdinetako igeriketa eskolar zein federatuaz gain, masterren atalean ere lan eginez jarraituz.\nDenboraldi honetarako, “Estiloak” atala denboraldi batez albora utzi genuen, bere antolaketa, helburu eta formatuari buelta bat emateko asmoz. Horri 2017/2018rako buelta eman bitartean, ur irekiei begira, ekainaren erdialdetik aurrera kontxako badian burutu genuen “Master SwimCamp” jarduerari zabaldu genizkion ateak, ur ireki eta itsas zeharkaldietako probak prestatzeko aukera eman asmoz eta jarduera hau nahi zuen edonori irekiz.\nEskolarrei dagokionez, gure taldeak ohiko lanean jarraitu du, gurekin hasten diren umeak igeriketaren kirolean formatuz eta bide batez, hori bera bizitzarako ikaskuntza moduan baliatuz. Kirol arloari dagokionez, ohikoak diren Gipuzkoa barruko lehiaketetan hartu dute parte gure igerilariek. Horien artean, alebin kategorian, haur ugari izan ditugu Gipuzkoako Eskolarteko Txapelketetan eta orokorrean ohiko maila ona izan dute gure haurrek.\nArlo honetan, gure benjaminek, “Kirol Zehaztasun Liga”-ko (KZL) eta “Test” topaketetako bost jardunaldietan hartu dute parte eskolar mailan. Maila berean, alebinek, “Alebin Liga”-ko zazpi jardunaldietan parte hartu dute. Bai benjaminek eta baita alebinek ere, euren ohiko jardunaldiez gain, neguko Sari batean, udaberriko batean eta Udako Sari batean hartu dute parte, negukoan Oiartzungo “San Esteban Saria”n parte hartuz, udaberrian Gipuzkoako Federazioaren “50 metrotako Saria”n arituz eta udaran, nola ez, gure taldeak antolatzen duen “Lasarte Saria” jokatuz.\nBatetik Gipuzkoako Kluben Arteko Kopa. Denboraldi honetan, gure taldeak, beste behin ere podiumean egotea lortu zuen eta bitan gainera. Batetik, emakumezkoetan bigarren sailkatu zen gure taldea eta bateratuan ere txapeldunorde izan zen. Mutilak ere bikain aritu ziren laugarren postua lortuz. Gipuzkoako zein Euskal Herriko neguko zein udako txapelketetan ere gureek domina, marka eta errekor ugari lortu zituzten. Espainiako Txapelketei dagokionez, Iñigo Ibarburu Neguko Absolutu mailakoan aritu zen, Leire eta Ainhoa Martin infantil mailako Neguko zein Udakoan eta Paula Sevillano Espainiako Infantil mailako Udakoan.\nZentzu honetan, 2016/2017 denboraldian zehar gure igerilariek Euskadiko zenbait Errekor berri ezartzea lortu zuten. Batetik, igerileku laburrean, 14 urtekoetan, Leire Martin-ek 100 bizkarreko errekor berria 1:04,68an utzi zuen eta 200 bizkar probakoa berriz 2:17,61ean. Horretaz gain, 200 estiloak probako Euskadiko Errekor berria 2:24,00an ezarri zuen eta 400 estiloak probakoa aldiz, 5:03,59an. Igerileku luzean, Leirek berak, 200 bizkar probako 14 urteko errekor berria 2;22,17an ezarri zuen eta 400 estiloak probakoa berriz 5:08,82an. Bere ahizpa Ainhoak Martín-ek, 200 bular probako 14 urteko Euskadiko Errekor berria lortu zuen 2:42,16 markarekin.\nEtorkizunera begira, 2017/2018 denboradlian “Triatloia” atala jarriko du martxan taldeak, lehiaketarako talde bezela baino, entrenamenduko talde izaera hartuz. Bestetik, "urpoloa" eta "sinkronizatua" bezalako atalak zabaltzeko lanean jarraituko dugu baita ere.\n2017 urtekariko klubaren pdf-a\n2018ko urtekariko klubaren pdf-a\nGuzti hau, lasterketa igeriketaren alorrean gertatu da, baina gure taldeak igeriketa arruntaren formatu hutsetik aurrera egiteko beharra ulertzeko gaitasuna izan du eta ikuspuntu horretatik abiatuta 2012/2013 denboraldian Master atala eta Estiloak atala abiatu zituen.\nBiak gaur egun ere sasoi betean dauden atalak dira non lehenengoan adinez nagusiekin igeriketa, ur irekietako igeriketa, triatloia eta osasun-kirola lantzen diren eta bigarrenean haur eta gazteekin igeriketaren erabilpen praktikoago bat bultzatzen den, bai kirol praktika sustatzeko bai partehartzaile hauen taldeko kategoria arruntetan txertatu ahal izateko.\nMikel Esnal eta Haitz Mitxelenari omenaldia\nIgeriketa tradizionalari dagokionez, bere kirol praktikaren mailan etengabe hobera egin du gure taldeak, bere sorreran juxtu-juxtu parte-hartze alorreko lehiketatan aritzetik hasi eta azken denboraldian bi taldekide nazioarteko mailan Espainiako Selekzioekin aritzerako bidea eginez. Bide horretan, gure igerilariak pixkanaka Gipuzkoako Txapelketatan hasi, gerora Euskal Herriko Txapelketatan eta hortik Espainiako Txapelketatara saltoa eginez garatu dira, azken urteetan azken maila honetako kategoria guztietan urtero ordezkariak izan ditugularik.\nZentzu honetan, ibilbide eta garapen honetan lagundu duten Mikel Esnali eta Haitz Mitxelenari merezitako omenalditxoa egin genien Lasarteko XXIX Sarian.\nEuskadiko Selekzioa ordezkatu duten igerilariak ere ugari izan dira, bai Euskal Autonomi Erkidego barruan zein bertatik kanpo eta asko izan dira Gipuzkoako Federazioaren teknifikazio saioetara deituak izan diren taldekideak.\nNazioarteko lehiketarako sarrera urtea\nKirol mailaren garapen horretan, ugari izan dira Espainiako txapelketatan podiumean egondako aldiak, lehena 2013an Itsaso Tolosa izanik Pontevedran eta orain arteko azkena Ainhoa Martín izanik, 2018ko uztailean Madrilen. Tartean eta aldi berean, Iñigo Ibarburu, Leire Martín, Nahia Zudaire, Mikel Esnal eta Haitz Mitxelena txapelketa hauetako podiumetan ere izan dira, behin baino gehiagotan.\nHonekin batera, taldekide hauek Euskadiko errekor ugari ezarri dituzte, oraindik ere indarrean daudenak eta baita Espainiako zenbait errekor ere, Nahia Zudairek dituenak eta Haitz Mitxelenak eskuratutakoak.


Donostia Zinemaldia :: The Hoax\nThe Hoax (Egundoko maula)\nClifford Irvingen istorioan oinarriturik, Egundoko maula etsita dagoen gizon baten abentura da, munduko argitaletxe ospetsuenari Howard Hughesen biografia ofiziala idazteko baimendutako pertsona bakarra berau dela saldu dion gizonarena. Patrikan hamar xentimo besterik ez dituen idazle honen irtenbide bakarra dena, Etxe Zuria ere bustiko duen eskandalu bilakatuko da. Diruzalekeriaren eta arrakasta-egarriaren eraginez, Clifforden abentura mundua une batez bere oinetara makurtzen zela sentitu zuen gizonaren istorioa bihurtuko da, halako atrebentzia larrutik ordainduz, ordea.\nSuedia bere jaioterrian hasi zen telebistarako laburrak egiten. 1985ean, ikusleen arreta erakarri zuen Mitt liv som hund (Nire bizitza txakur baten gisa) filmarekin, Oscarretarako Zuzendari onenaren eta Gidoi onenaren izendapenak bereganatuz. Bereak dira honako film hauek: The Cider House Rules (Sagardo etxearen arauak, 1999), Zuzendari onenaren Oscarrerako proposatua, Chocolat (2000), Oscarretarako bost izendapen lortutakoa, Film onenarena barne, An Unfinished Life (Bizitza bat aitzinetik, 2005) eta Casanova (2005).


Lin Ton Taun - Wikipedia, entziklopedia askea.\nLin Ton Taun Zestoan (Gipuzkoa) sortutako euskal rock musika taldea zen. Geroago, taldeko zenbait kidek Karelean taldea sortu zuten.\nLehen taldea izan zen euskaraz trikia eta rocka nahasten. Horrekin lortu zuen 1990eko hamarkadako talderik arrakastatsuenetakoa izatea. Gerora, bestelako rock moldeetara eboluzionatzen joan zen, trikia eta rap-a alboratuta; horren erakusle dira kaleratutako lau diskoetatik azkeneko biak. Taldeak zeresan handia eman zuen, besteak beste, Espainiako Dro diskoetxearekin diskoak euskarazko eta gaztelaniazko bertsioetan kaleratzeko egindako kontratuarengatik.\n1992. urtean, Eneko Iribar (bateria), Jon Rezabal Munatxo (panderoa eta ahotsa), Bitor Tena Bitti (baxua), Apolinar Etxeberria Apolio (gitarra), Raul Olaizola (gitarra) eta Joseba Illarramendi (soinua eta ahotsa) entseatzen hasi ziren Zestoan, beren herrian. Munatxo eta Joseba kantuen melodiak egiten hasi, eta herriko jaietan eta gaztetxean bizpahiru kontzertu ematera ausartu ziren. Jendeak ondo hartu zituen, eta 1992ko urrian, IZ estudiora jo zuten, maketa grabatzera. Fermin Muguruzak taldearen berri izan zuen, eta estudioan azaldu zen grabatutakoa entzutera. Handik gutxira, Errenteriako (Gipuzkoa) Cine Reyna tabernan ikusi zuen taldea zuzenean, eta Saran (Lapurdi), Herri Urrats jaiaren bezperan, Negu Gorriak taldearekin jotzera gonbidatu zuen. Taldeak zuzenean erakusten zuen indarrak eta dinamismoak gogobeterik utzi zuen Muguruza -1993an 28 bat kontzertu egin zituzten, batez ere Gipuzkoan-, eta berehala proposatu zien diskoa kaleratzea, Esan Ozenki diskoetxearekin. LTT (Esan Ozenki, 1993) hamar kantuk osatu zuten; horietako bost maketan jasota zeuden, eta Imanol kantariaren "Mendian gora" kantu ezagunaren rap moldaketa nabarmendu zen, "Askatasun egarriz" eta "Zu gabe" kantuekin batera.\nDiskoak oso harrera ona izan zuen. Soinu txikiak protagonismo handia hartzen du, kantu biziak dira, erritmo handikoak, baxu funky eta gitarra gogor samarrekin, ia heavyak batzuetan. Hitzak zuzenak eta gogorrak dira: euskararen eta herriaren alde, etsaiaren kontra... Kontzertuetan indarra eta dinamismo handia erakusten zuen taldeak.\nEstreinako diskoaren arrakastak bultzatuta, berehala heldu zen bigarrena, Nola esan dek? (Esan Ozenki, 1994). Lehenengo lanaren jarraipen naturala izan zen, baina sumatu zen instrumentuak hobeto jotzen zituztela, eta soinu sendoagoa lortu zuten. Trikiak protagonismo handia zuen oraindik, baina gitarra gogorrak eta rap erritmoak areagotu zituzten. Hitzetan kritika ("Larrosaren kiratsa") eta sentimenduak ("Kea") uztartu zituzten. Bi diskoen artean jotzeari uzteko betarik ez zuten hartu, eta 1995ean, esaterako, Logroñoko (Espainia) Actual jaialdian eta Parisen Esan Ozenkik antolatutako 5. urtemugako jaian aritu ziren. Oso nekatu ziren, eta atseden luze bat hartzea erabaki zuten. Baina 1996ko irailean, bat-batean, Lin Ton Taun albiste bihurtu zen berriro: Esan Ozenki utzi eta Espainiako Warner-Dro multinazionalarekin kontratua sinatu zuten. Bost disko egitea hitzartu zuten, eta lan bakoitzaren jatorrizko bertsioa euskaraz egin arren, horren ostean gaztelaniazko bertsioa ere merkaturatuko zuten. Erabaki hori hartzeagatik hainbat kritika jaso zituzten. «Guk ez diogu ezeri uko egin, ez dugu traiziorik egin, euskaraz bizi eta sentitzen dugulako, gure aberria Euskal Herria da... Baina kanpora begira beste zerbait pentsatu beharra dago, bai musikariok, bai zinemagileok, bai idazleek. Gure kasua idazleenarekin pareka daiteke, liburua euskaraz idazten dute, eta gero gaztelaniara itzultzen da», azaldu zuten (1).\nEztabaidak alde batera utzita, Baneki argitaratu zuten (Dro, 1997), lehenengo euskaraz, eta gero gaztelaniaz. Amasako IZ estudioan grabatu zuten, eta Sergio Marcos izan zen ekoizlea, aurretik, besteak beste, Def Con Dos talde espainiarrarekin lan egindakoa. Nahasketak Madrilen egin zituzten. Izenburuan, munduaren egoera ikusita, gizakiaren norabidearen gaineko hausnarketa egin zuten. Trikiak protagonismoa galdu, eta teklatua agertu zen. Bestalde, abesteko era melodikoagoa bazen ere, gitarra gogorrak, funky ukituak eta rap-a ez zituzten baztertu. Pako Aristi idazlea alboan izan zuten "Goibelaldi" eta "Revolver" kantuen hitzak idazteko, eta baita itzulpenak egiteko ere. Bilboko Kafe Antzokian, Azkoitiko Matadeixen eta Aizoaingo (Nafarroa) Artsaia aretoan aurkezpenak egiteaz gain, Narco eta Ktulu taldeekin batera Ultimatum a la tierra biran esku hartu zuten. Hala ere, hainbat arrazoi zirela medio, lehen baino askoz kontzertu gutxiago egin zituzten.\nHalako batean, 2000an Joseba abeslari eta soinu jotzaileak taldea utzi zuen, eta Munatxok ordezkatu zuen. Gero Micro kaleratu zuten (Dro, 2000). Ordurako ia bi urte ziren kontzerturik eman ez zutela, eta kantuak sortzean konturatu ziren beste ildo bat lantzen hasiak zirela. Triki-rock haien marka desagertu, eta melodietan sakondu zuten, Baneki-n ageri ziren hari konponketak areagotu zituzten eta ukitu elektronikoak eta programazioak lantzen hasi ziren. Taldekideek berek onartu zuten ordura arte egindakoarekin antzik ez zuela, baina bestelako musika entzuten ari zirela. Hitzak ere abstraktuagoak ziren, ez hain zuzenak. Baina taldeak ez zuen luzaroan iraun.\nHiru taldekidek (Josebak, Raulek eta Bitorrek) Karelean taldean jotzen dute, eta 56. gelatik diskoa dute kalean (Gaztelupeko Hotsak, 2008).\nAlabaina, 2013. urtean hasiera bateko Lin Toun Taun taldeko partaideak elkartu eta kontzertuak eskaintzen hasi dira. Esan dutenez, euren lehenengo intentzioa jotzen jarraitzea da baina ez dute alde batera uzten diska berri baten ideia\nLin Ton Taun (1992, Esan Ozenki)\nNola esan dek? (1993, Esan Ozenki)\nBaneki (1997, DRO)\nMicro (2000, DRO)\nEdukiaren zati bat «Lin Ton Taun» artikulutik hartua da. Artikulu hark Iker Barandiaran du egile, eta Creative Commons Aitortu-Partekatu Berdin 3.0 lizentziarekin argitaratu da Badok euskal kantagintzaren atarian.


Pribilegioak • ZUZEU\nXabier Vazquezek Irutxuloko Hitzan.\nGazteleraz badakit. Bai, esan beharrik ez zegoen. Baina batzuetan egokia da hori ere gogoraraztea. Gazteleraz dakit, maiz hitz egiten dut, eta ez dut horren inolako lotsarik. Nire aitarengandik jaso nuen, berarekin eta nire bizitzako zientoka pertsonarekin erabiliko dut, hemen zein Euskal Herritik kanpo. Eta kultura/aisialdi putzu izugarri batean murgiltzeko aukera eman dit, berez gazteleraz sortura zein itzulitakora.\nZoritxarrez, baina, batzuetan gaztelera ere jakiteak hikuntza aukeratzeko aukera eman baino gehiago hizkuntza jakin bat erabiltzera behartzen nau. Nire herriko bi hizkuntza ofizialak erabiltzeko aukera izan beharko nukeenetan, gaztelera erabili behar dut, beste aldean dagoen pertsonak hori besterik ez dakielako. Luze eztabaida liteke nor den inposizio linguistiko horren arduradun. Paradoxikoena, ordea, zera da: inposizio hori neure elebitasunean datza, ez bailitzateke onargarria pertsona elebakarrak jartzea zerbitzu publikoak ematen euskaldunok elebiduna ez bagina.\nDuela gutxi beste hizkuntza ika-mika piztu zen Irungo udaltzainen inguruan. Euskara eskatzeak irundarren ehuneko bat lanerako aukerarik gabe uzten omen du (ehuneko hori ez da egia, adin jakin bat eskatzen baita; euskararen legearen ondoren jaitako pertsonak zergatik ez diren elebidun oraindik, beste batean aztertuko dugu). Oker ez banago, polizia izateko espainiar nazionalitatea, eskola graduatua, adin tarte jakin batean egotea, gutxieneko luzera eta gidabaimena eskatzen dira. Noski, horiek guztiak lanerako kontuak dira. Euskara, ordea, baztertzailea da. Ez baitago lanarekin lotua.\nNabarmena da inork ez duela benetan pentsatzen langile publiko batek lanerako hizkuntza behar ez duenik. Inork ez bailuke Andoainen ala Rivas Vaciamadriden gazteleraz ez dakien mediku alemaniar bat hartuko, gaztelera jakin ezean. Edo akaso gauza oso zehatzerako hartuko lukete, ebakuntzak egiteko, baina ez jendea artatzeko.\nBenetako afera ez da hizkuntza jakin behar den ala ez. Inork ez luke EAEn euskaldunak artatuko ez gaituen langile publiko bat hartuko. Badakite, baina, gazteleraz ere artatuko gaituztela. Horregatik, gure elebitasunak gazteleraren morroi bihurtzen gaitu geure etxean. Batzuetan aukerak ematen dizkigunak etxean itxi egiten dizkigu.\nGatazka horretan zilegi zait oraindik euskaraz ez dakien jendeari buruz hausnarketa egitea, zer arazo dituzten eta zein ritmotan eman behar ditugun aurrerapausoak. Ondo dago guk ere enpatia izatea eta eztabaidan elementu guztiak kontuan hartzea. Baina izugarria deritzot bati baino gehiagori irakurri diodan esaldiari, «euskaldunok (erran nahi baita, elebidunok) kasta pribilegioduna» garela. Azkenean zera lortuko dute: elebidunok esparru batzuetan gaztelera erabiltzeari uztea erabakitzea, geure elebitasunak eskubideak kentzen baitizkigu. Herritar bat administraziora joan eta artatzen duen pertsonak gazteleraz ez dakiela esanez gero, zer nolako kalapita ez ote litzateke sortuko.


EH Bilduk errefusatu du Udaltzaingoak joan den astelehenean Gaztetxean izandako jarrera, eskubide politikoei eta biltzeko eskubideei erasotzen dielako\nLarrionek Herritarren Segurtasunerako zinegotziari: "Edukiera-arauak eta osasun neurriak betetzen baziren, eta gaztetxeak ez badu udal honek gazteen lonjei buruz egiten duen definizioa betetzen, zer arrazoi egon zen bertan sartu eta jendea identifikatzeko?".\n| 2020-10-09 14:20:00\nEH Bilduk, Herritarren Segurtasunerako Batzordean, Marian Gutierrez zinegotziari galdetu dio astelehenean Poliziak Gaztetxean egindako esku-hartzearen inguruan, non 40 pertsona identifikatu zituzten. Udalak, Udaltzaingoaren partearen bidez, Gaztetxea gazte-lonjekin parekatuz justifikatzen du interbentzioa, eta, beraz, araudi bera aplikatu die. "Edukiera arauak eta osasun neurriak betetzen baziren, eta gaztetxeak ez badu udal honek gazteen lonjei buruz egiten duen definizioa betetzen, zein izan zen bertan sartu eta jendea identifikatzeko arrazoia? Zergatik ez diote bertako jarduera kriminalizatzeko egiten duten saiakera behingoz baztertzen?", galdetu dio Miren Larrion Gasteizko EH Bilduko bozeramaileak Herritarren Segurtasunerako zinegotzi ordezkariari.\nHorregatik, arrazoi faltengatik alegia, EH Bilduk eskatu du Udaltzaingoak ez dezala aurrera egin identifikazioekin eta ez dezala indetifikatutakoengan ondoriorik izan; izan ere, Larrionek azaldu duenez, "argi dago ez zegoela arrazoirik Gaztetxean sartzeko eta bilera-eskubidea erabiltzen ari ziren pertsonak identifikatzeko, nortzuk, era berean, osasun eta edukiera neurriak betetzen ari ziren".\nEra berean, Gasteizko Udalak gazte-lonjei buruz eskatutako IKIren txostenaren arabera, espazio horiek honela definitzen ditu: "Zuzenbide pribatuaren estatutuaren pean, jarduera pribatuetan aritzen diren, baina gizabanakoen kolektibitate batek osatzen dituen espazioak dira". Definizio horretan oinarrituta, EH Bilduk salatu du udal gobernuak Gaztetxeari gazte-lonja izaera eman nahi izan diola, inoiz ez denean horrela izan, eta, Larrionek adierazi bezala, erabilera anitzeko lekua denean, "egun hartan bertan, mota askotako taldeak bilduta zeuden, euren eskubide politikoa eta biltzeko eskubidea erabiliz".


Orthodox Topaketak - BIDEO-TXATA ERAKUTSI ERRULETA!\nSinatzeko João Pessoa ez da free Datazio, telefonoa eta argazkiak\nErregistratu orain doan eta gabe betebeharrak web orrian"Polovinka"Joan Pessoa"Telefono zenbaki hau gune berri bat eskaintzen konektatzeko modu berriak ezagunen bidez optimoa baliabideen esleipena eta integrazioa.\nIn Polovinke Datazio gune eta argazkiak, telefono zenbakiak eta propietate gaia segurtasun ezin bete, izen-ematea doakoa da. Polovnka gune libre (izen-ematea) eta zerbitzu guztiak eskuragarri gunean, egunero ez dira berriak bilerak eta parte-hartzaileak zirkulua ezagunen. Gaur egun erabili ahal izango duzu"Gogoko"zerbitzu-hau da, telefono zenbakia neska eta mutil argazki, zein ere izan zen izeneko. Izena emateko egin klik hemen.\nOnline Datazio Danimarkan. Esperientzia gizonen eta emakumeen Danimarkan. Online Datazio gune\nGuztiak ikusteko eskualde Danimarka\nDatazio erregistroa gabe gizon batekin Kopenhagen, Datazio online izen-ematea gabe, neskak, Copenhagen, Gay Datazio erregistroa gabe hirian, Kopenhagen, Lesbiana Datazio erregistroa gabe hirian, Kopenhagen, Topaketak erregistroa gabe dituzten bikoteak\nWeb-kamerak, Belgika, Ekialdeko ingurune Berdea Flandes, hiriaren\nMarkatu sentsore posizioa finkoa\nBerezi bat karroza kokatzen da jarrera hori, eta automatikoki bidaltzen buruzko datuak uraren tenperatura gutxi gorabeheraItsasontzi bat tenperatura jarraipen, mapa. Gure sentsore instalatu dira neurri zehatza uraren tenperatura metro bakoitzeko on itsasontzia eta joan.\nOntzia ainguratuta ordu guztietan datuak jasotzeko. Noiz sakatu ikurra, ontziaren kokapena jarraipena egingo erakutsi herrialde guztiak mapa batean tenperatura neurtzeko puntu. Gainean klik eginez puntuak, tenperatura eta neurketa denbora bistaratzen dira. Dinamikoki eguneratze honi buruzko informazio kokapena noiz pasatzen duzu, puntu bat. Ekarri azken kontrol eguneratua satelite datuak eta tenperatura irudiak Lurraren azalera-erakutsiko dizu dugu datu hori. Erakusten du irudi bat kokapena informazioa eta zaharrak datuak bakarrik azken egunetan.\nposizio honetan, ez da eguneratu dira hainbat orduz oraindik.\nIzan dut, txosten bat leku honi buruz.\nАз қайд гузаштагон\nbideo-txata neska urte online chat gabe video ikusi bideoa ezagutza bideo-txata neska izen-ematea gabe sex Seznamka chat erruleta bikoteak Bete nahi dut emakume bat ezagutzeko gizon bat argazki Topaketak video chat erruleta erregistroa


Irakasleen lana «eskertzeko» kanpaina bat abiatu du gobernuak | Gizartea | Berria\nIrakasleen lana «eskertzeko» kanpaina bat abiatu du gobernuak\n«Eskola eman zenidan eta naizena izaten lagundu ere bai». Mezu hori du Nafarroako Gobernuak herrialdeko egungo irakasle eta irakasle ohien lana eskertzeko abiatu duen kanpainak. Horren bitartez, maisu eta maistrek gazteen formakuntza akademikoan ez ezik haien «garapen pertsonalean» egindako ahalegina ere nabarmendu nahi du. Interneteko sare sozialetan eta komunikabideen bidez zabalduko du kanpaina: ikasle izandako bost pertsonaren bizipenek osatzen dute.\n«Pertsonengan jarri nahi dugu fokua», azaldu zuen atzo Maria Solana Hezkuntza kontseilariak, egitasmoaren aurkezpenean. Bere sailak egin dituen programak —Hezigarri, Laguntza eta Skolae— garatzeko irakasleek emandako laguntza eskertu zuen. Solanak gogoratu zuen egun 11.876 ikaslek osatzen dutela Nafarroako hezkuntza sistema: 9.507 daude sare publikoan eta 2.369 itunpekoan, «Nafarroako aurrekontuekin ordaindutakoak».\nKontseilariak agerraldia baliatu zuen legealdian hartutako zenbait neurri azpimarratzeko. Hala, azaldu zuen ikasgelako ikasleen ratioa «gutxitu» dutela sistema publikoan eta itunpekoan: 25 ikaslekoa dela egun. Gaineratu zuen Haur eta Lehen Hezkuntzako irakasleei bi ordu gutxitu dizkietela irakaskuntza zuzeneko orduak, eta horrek eragin duela 136 irakasle kontratatzea. Solanak iragarri zuen, halaber, Bigarren Hezkuntzan ezarriko dutela neurri hori datorren ikasturtean, 351 irakasle berri kontratatuz.\nHorrekin batera, azpimarratu zuen lau lan eskaintza publikotarako deialdiak egin dituztela legealdi honetan, «behin-behinekotasuna murrizteko eta egonkortasuna bermatzeko». Denera, 1.190 plaza eskaini dituztela gogoratu du.\nSolanaz gain, Javier Iglesias Giza Baliabideetako zuzendariak ere parte hartu zuen agerraldian. Ikasleen erasoen kontrako protokolo bat lantzen ari direla gogoratu zuen, eta indarkeria erabiltzen duten ikasleak zigortzea ahalbidetzen duen legea gogortuko dutela.


Euskaraz hitz egiteko espazioak sortuko ditu aurten ere Mintzalagunak : Bidasoko Hitza\nEuskaraz hitz egiteko espazioak sortuko ditu aurten ere Mintzalaguna programak\nOhiko talde eta jarduerez gain, berritasun batekin dator aurtengo Mintzalaguna; izena emateko epea gaurtik hilaren 14ra bitartean zabalik egongo da.\n'Tu-tik Gu-ra ongi etorri Hondarribiko Mintzalagunon mundura!' lelopean aurkeztu dute 2019-2020 ikasturterako kanpaina.\nMintzalaguna programan izen-emate epea irekita dago dagoeneko. Hondarribiko Udaleko Maria Serrano Euskara zinegotziak, Aritz Enparan Mintzalaguneko arduradunak eta Karmelo Goikoetxea euskara teknikariak eman dute egitasmoaren berri gaur goizean egindako agerraldian. Euskaraz hitz egiteko espazioak eta uneak sortzea helburu du egitasmoak. Gaur arratsalderako finkatu dute lehen hitzordua, mintzapotea-n, 19:00etan, Zabalan.\n«Azken urteotan geroz eta jende gehiagok parte hartu du eta giro oso polita sortu da», azaldu du Serranok. Iaz 80 lagunek parte hartu zuten eta aurten kopuru hori haztea edo behintzat mantentzea espero dute antolatzaileek. «Ez da euskara ikastera euskaltegira joatea bezala», nabarmendu nahi izan du zinegotziak, euskaraz ondo dakien arduradun bat izendatzen dute eta gainontzekoei euskaraz hitz egitea ahalbidetzen die.\nMintzalaguneko arduradun Enparanek azaldutakoaren arabera, hiru aldaera ditu Mintzalaguna programak. Lehena Mintzalaguna bera da, orain artekoa, aisialdi plan ezberdinak eginez euskara praktikatzeko aukera ematen duena. Bigarrena Gurasoplana da, gurasoak eta haurrak euskaraz hitz egiteko elkartzen dituen programa. Eta hirugarrena, Gaztekuadrilla da, oraindik ez dagoena martxan, baina ahalegin berezia jasoko duena aurtengo ikasturtean.\nAurten berritasun moduan beste jarduera bat abiatuko dute Mintzalaguneko antolatzaileek. Hala, musika eskolara, kiroldegira eta futbol elkartera umeak eramaten dituzten gurasoak han elkartzea eta euskaraz egitea da helburua. Era horretan, helduen artean espazio berri bat sortu nahi dute, eta dagoeneko, musika eskolan horretarako gela bat lortu dutela aipatu du arduradunak.\nIzen-emate epea gaurtik hilaren 14ra arte zabalik egongo da, esku-orria betez eta BAZen entregatuz edo Internet bidez.\n2006. urtean ekin zioten lehen aldiz Mintzalaguna programari Karmelo Goikoetxea teknikariak azaldu duenez. 2013-2014 ikasturtean Euskaltzaleon Topagunearen bidez garatzen hasi zen, «oso errotuta dagoen elkartea da, esperientzia handikoa». Elkarteak egindako kudeaketa zuzen hori kalitatean sumatzen dela adierazi du Goikoetxeak.\nMintzalagunaren programaren ekitaldi guztietan parte hartu duten bidelagun eta bidaiari guztiei eskerrak eman nahi izan dizkie euskara teknikariak, emandako denborarengatik eta batez ere, «horiek gabe ez lukeelako inongo zentzurik izango». Hala, gaurko ekintzan parte hartzera deitu ditu mintzakide guztiak, «gure pintxopote mintzapote bihurtuko dugu. Ur tanta bat izango da gure ozeano erdaldun honetan».


Ingurumena - ORDIZIAKO UDALA - Results from #60\n‘ODONATUAK: URAREN HEGOAK’ ERAKUSKETA BARRENAN\n2015 Maiatza 6\nUraren eta odonatuen arteko harreman estua azaltzea da erakusketaren helburua\nOrdiziako Udalarekin iaz abiatutako lankidetzaren barruan, Aranzadi Zientzia Elkarteak 'Odonatuak: Uraren Hegoak' erakusketa jarri du gaur Barrenako ezkaratzean, eta maiatz osoan egongo da ikusgai. Gogoratu behar da maiatzaren 22an Bioaniztasunaren Nazioarteko Eguna dela. Odonatuak burruntziak eta sorgin-orratzak dira, eta erakusketaren helburua uraren eta espezie horien arteko harreman estua azaltzea da. Aranzadiko Entomologia saileko Iñaki Mezquitak ondutako erakusketa hau elebietan idatzitako 12 panelez osatuta dago.\nAPARKALDI MUGATUKO BESTE EREMU BAT JOSEBA REZOLAN\n2015 Maiatza 5\nGune urdineko zortzi aparkaleku horietan ordu erdiz utzi ahalko da autoa gehienez\nAtzoz geroztik aparkaldi mugatuko beste barruti bat dago Ordizian, Joseba Rezola pasealekuan, Goierriko Baratza eta Mi Casa denden aurrean. Gune urdineko zortzi aparkaleku egokitu dira eremu horretan, eta autoak ordu erdiz aparkatu ahalko dira gehienez. Aparkaldi mugatua astelehenetik ostiralera egongo da indarrean, 09:00etatik 13:00era eta 16:00etatik 20:00etara. Horrez gain, autoak aparkatzeko zentzua aldatu egingo da Otegi Armategira bitarteko zatian, bi alderdietan. Aurrerantzean autoek atzeraka aparkatuko dute. Aldaketa horren ondorioz, aparkatuta dauden autoek errepidera ateratzeko ikusmen hobea izango dute eta maletategiak espaloi aldera geratuko dira, erabiltzaileen segurtasuna areagotuz. Gaur-biharretan amaituko dira aparkalekuen pintatze eta seinalizatze lanak.\nGIPUZKOAKO FORU ALDUNDIAK ETA ORDIZIAKO UDALAK LURRALDEKAR SISTEMA BERRITZAILEA BULTZATZEKO PROTOKOLOA SINATU DUTE\n2015 Maiatza 4\nHerritarrek autoa partekatzeko tresna bat izatea da proiektuaren oinarria\nGipuzkoako Foru Aldundiak eta Ordiziako Udalak autoa partekatzeko sistema berritzaile bat bultzatuko dute. Lurraldekar proiektuaren oinarria da herritarrek autoa partekatzeko tresna bat izatea. Partekatze hori ez da bidaia batzuk elkarrekin egitea, baizik eta autoa bera hainbat lagunek erabiltzea. Hau da, auto jabeak, autoa gutxi erabiltzen duelako-edo, beste erabiltzaile batzuen esku uzten du eta haiekin partekatzen ditu autoaren gastu guztiak, bakoitzaren erabileraren arabera. Ordiziakoak ez ezik, Donostia, Irun, Tolosa, Zarautz, Bergara, Oñati eta Urretxuko udalek bat egin dute proiektu honekin, eta gaur bertan horren inguruko protokoloa sinatu dute guztiek.\nINFORMAZIO PANEL BERRIAK JARRI DIRA OIANGUN\n2015 Apirila 30\nParkearen natur balioa herritar zein bisitariei gerturatzea dute helburu\nOiangun dauden altxor naturalak ezagutzera emateko helburuz panel berriak jarri ditu Aranzadi Zientzia Elkarteak parkean barrena, Ordiziako Udalarekin sinatutako lankidetza hitzarmenaren harira. Informazio orokorra jasotzen duen panela, Oianguren biodibertsitatea islatzen duena eta Altamirako putzuari dagokiona jarriak daude dagoeneko, eta datozen egunetan laugarren bat jarriko da, Zuhaitz lepatuena. Panel horiek osatzeko aurrez Oiangun zeuden panelen egurrezko egiturak aprobetxatu dira ahal izan den neurrian.\nMAIATZAREN 9AN JARRIKO DA MARTXAN GOIERRIKO AUTOBUS ZERBITZU BERRIA\nOIANGUKO HABIA-KUTXEN JARRAIPENA ETA HEGAZTIEI ERAZTUNA IPINTZEKO SAIOAREN KRONIKA\nOIANGUKO HABIA-KUTXEN JARRAIPENA ETA HEGAZTIEI ERAZTUNA IPINTZEKO SAIOA HILAREN 26AN\nORDIZIAKO UDALAK BAT EGITEN DU “PLANETAREN ORDUA” EKIMENAREKIN


‘Aho uhal’: Olatz Salvadorren bigarrena\nMusikari donostiarrak bakarkako bigarren diskoa kaleratu du: Aho uhal (Airaka, 2021). Pablo Novoa musikariak ekoitzita, eta Haritz Harreguy estudioetan grabatu eta nahasita, Salvadorrek hamabi abesti berri bildu ditu bertan. Proposamen “landua” da, diskoetxearen eta musikariaren esanetan, eta Euskal Herriko eta Espainiako estatuko hainbat laguntzaileren ekarpena dakar: hitzetan, Alaia Martin eta Ane Labaka; ahotsei dagokienez, Idoia Asurmendi, Garazi Esnaola, Rozalén, Mar Muñoz La Mare eta Iván Ferreiro. Estudioan ere talde polita elkartu du Salvadorrek: Ander Zulaika (bateria), Jagoba Salvador (baxua), Mattin Saldias (gitarra) eta Pablo Novoa (gitarra, sintetizadoreak eta programazioak). Ondoan izango ditu oholtza gaineko kontzertuetan ere, nahiz eta beste proiektu askotan dabiltzan lagunak izan. Salvadorrek hainbat urte darama musika eszenan murgilduta: Skakeitan taldean hasi zuen bere bidea, 2010ean; 2018an, Zintzilik (Airaka) argitaratu zuen, bere bakarkako lehen diskoa.\nTS taldeak, Egingo dugu eztanda abestia argitaratzearekin batera, iaz bertan behera geratu zen birari ekingo diola iragarri eta “agertokietara itzultzea lehergarria” izango dela aldarrikatu du. Garai zail baten osteko itzuleraz, gainditzeko espirituaz eta gauzei buelta emateko gaitasunaz hitz egiten du kantak. Gizarteak azken urtebetean bizi behar izan duen errealitate nekeza du oinarri, eta taldea nola sentitu den kontatzen du. Aldi berean, itxaropena zabaldu nahi du ETS taldeak single “positibo” honekin, pasarte lasai eta nostalgikoak zati alai eta festazaleekin tartekatuz. Hauek dira, oraingoz, aurreikusita dauden kontzertuak: martxoaren 5ean, Bilbon; 12an, Gasteizen; 21ean, Azpeitian; 27an, Lesakan; apirilaren 10ean, Donostian; eta maiatzaren 8an, Iruñean.\nIazko maiatzean, izurdeak senak aginduta heldu ziren euskal kostaldera, justu Urdangarin lan berria izango zenarekin aurrera egin ala ez zalantzan zebilela. Senari kasu egitea erabaki zuen musikariak, eta horren emaitza dira lan honetan baturiko 11 kantak. Ebokazioz beteriko lana da, orain arte ibili gabeko parajeek koloreztatua, gertuko galeren argia daramana barruan. Abesti gehienak pianoaren laguntzaz konposatuak dira, eta zornotzarrarenak dira disko osoko hitzak eta doinuak, Harkaitz Canok eta Kirmen Uribek idatzitako hitz sorta bana izan ezik.\nLana osatzen duten sei kantak larrialdi egoera honetatik elkarrekin irteteko aldarria dira. Iazko urteak mugarria izan behar zuen taldearentzat, bi hamarkadako ibilbidea bete zuelako orduan, baina jarraitzaileekin ospatzeko kontzertua antolatzen ari zirela pandemia iritsi zen gurera, eta ospakizuna bertan behera geratu zen. Horrek, ordea, ez zuen Gatiburen musikarekiko grina apaldu, eta, zalantzak izan arren, denak uxatu, eta diskoarekin aurrera egitea erabaki zuen, taldea musikak bizi baitu, sortzeak eta oholtzan zaleekin batera bizirik sentitzeak.


Ahozko ondarea, esku-eskura klik bakarrean — Bertsozale Elkartea\nAhozko ondarea, esku-eskura klik bakarrean\nMaiatzaren 10ean egingo dira Xenpelar Dokumentazio Jardunaldiak, Amasa-Villabonako Subijana etxean. Bilaketa bakar batean, hainbat datu basetako emaitzak gurutzatzen dituzten ekimenak ezagutuko ditugu.\nSeigarren aldiz egingo dira Xenpelar Dokumentazio Jardunaldiak. Hainbat gunetan antolatuta dauden ahozko ondareari loturiko datu eta dokumentazio mota ezberdinak modu bateratuan eskaintzeko beharrak bultzatuta sortu dira aurtengoak.\nBilaketa bakarra eskaintzea helburu duten esperientziak ezagutaraziko dira aurtengo jardunaldietan. Maiatzaren 10ean izango dira, Amasa-Villabonako Subijana etxean, 10:00etan hasita. Maila estrategikoan nahiz teknikoan emandako pausoak partekatu nahi dira, izandako zailtasunetatik eta abantailetatik elkarrekin ikasteko. Parte hartuko dute Eusko Jaurlaritzako Ondare zuzendaria den Mikel Aizpuruk eta Francisca Pulgar Eusko Jaurlaritzako liburutegi zerbitzuko arduradunak, Liburubila egitasmoa azaltzeko; Baionako Mediatekako Marie-Andrée Ouretek emango ditu xehetasunak Bilketa.eus ekimenari dagokionez; Artium museoko liburutegi arduradunak, Elena Roserasek, azalduko du museoko dokumentazioa eskaintzeko garatu duten sistema; eta, azkenik, Aitor Maritxalar informatika garatzaileak bilaketa bakarra eskaintzeko Euskaltzaindiak eta BDB Datu Baseak darabilten Solr sistema zer den azalduko du.\nSarrera doakoa da, baina izena eman behar da maiatzaren 8a baino lehen xenpelar@bertsozale.eus helbidera idatzita.\nInformazioa, www.mintzola.eus atarian.\nAntolatzen diren seigarren aldia da.


Irekia Eusko Jaurlaritza - Gobierno Vasco :: Financial Times egunkariaren arabera, Euskadi Europako eskualde onena da logistika arloko atzerriko inbertsioarentzat\nFinancial Times egunkariaren arabera, Euskadi …\nEgunkari britainiar ospetsuaren urteroko txostenak dioenez, atzerriko inbertsioa erakartzeko Euskadiren estrategia seigarren onena da eskualde ertainen artean.Gainera, Europa Hegoaldeko bosgarren onena da, inbertsioa erakartzeko adierazle guztiak kontuan hartuta.\nFinancial Times talde editorial britainiarrak esan duenez, Euskadi onena da Europako eskualde ertainen artean konektagarritasunari (logistika) dagokionean, eta atzerriko inbertsioa erakartzeko seigarren estrategia onena dauka, ondoko hauen atzetik: Kopenhage (Danimarka), Toscana (Italia), eta Erresuma Batuko, Poloniako eta Holandako beste hiru eskualde. Gainera, Europa Hegoaldeko bosgarren onena da, inbertsioa erakartzeko adierazle guztiak kontuan hartuta.\nTxosten hori ezagutzera eman da Ekonomi Garapen eta Lehiakortasun sailburu Arantxa Tapiak Invest in the Basque Country programaren emaitza bikainak aurkeztu dituenetik egun gutxitara. Invest in the Basque Country SPRI-Enpresen garapenerako euskal agentziaren atal espezifiko bat da, zeinak helburutzat baitauka atzerriko zuzeneko inbertsioak atzeman eta atxikitzea. 2015ean, 22 proiektu industrial berri erakarri ditu Euskadira, bertan inbertitu dezaten. Horrek esan nahi du, aurreko urtean lortutako bost inbertsioak laukoiztu direla.\nInvest in Basque Country estrategia indartu denetik, bi urtetan atzerriko 27 inbertsio erakarri dira, 152,05 milioi guztira, eta 783 lanpostu sortu dira eta 1.227 enplegu mantendu.\nFinancial Times egunkariaren txostenak, bestalde, Bilbo nabarmendu du, hiri ertainen artean laugarrena baita atzerriko inbertsioa erakartzeko estrategian eta hamargarrena Europa Hegoaldeko hirien artean.


Aitor, Beko, Binbi, Nahia eta Yanci, ikurrinaren bila!, uztailaren 5ean\nAitor, Beko, Binbi, Nahia eta Yanci, ikurrinaren bila!\neitb.eus-ek eta sare sozialek "El Conquis"eko finalaren jarraipen zabala eskainiko dute. Julian Iantzik eta Mikel Perezek saio berezia aurkeztuko dute ETB2n, 20:00etatik aurrera.\nFinalistak ikurrina hartzen. EITB Mediaren bideo batetik ateratako irudia\n"El Conquistador del Caribe" saioko final handia hemen da. Hilabeteetako abentura luzearen ostean, Aitor, Beko, Binbi, Nahia eta Yanci aurrez aurre izango dira, helburu bakarrarekin: ikurrina eskuratzea. Egun handi honetan ez dira bakarrik egongo, bostek taldekideen, kapitainen eta euren pertsona maiteen babesa izango baitute.\nJarraipen zabala arratsalde-gau partean\nJulian Iantzik eta Mikel Perezek saio berezia aurkeztuko dute ETB2n, 20:00etatik aurrera. Bertan finalisten iritsiera Miramonera ikusiko dugu, gogoratzen den izugarriena. Aurrerapen horrek, gainera, egunari nola aurre egiten dioten bertatik bertara ezagutzeko balioko du, eta hilabete hauetan babesa eman dietenen energia guztia jaso ahal izango dute.\n22:30etik aurrera, platoan bertan, azken proba zertan datzan ikusiko dugu, programaren historiako proba teknikoena, eta nola garatzen den, "El Conquistador del Caribe"ko tronuan Mikelen oinordekoa nor izango den argitu arte.\neitb.eus-etik eta sare sozialetatik ere jarraitu ahal izango duzu final handia. Atarikoa zein azken gala zuzenean ikusi ahal izango dira, streaming bidez, "El Conquistador del Caribe"ren webgunean eta EITB Mediaren gainerako euskarri digitaletan. Conquiseko Instagram kontuak, halaber, Instalive bat eskainiko du 20:15etik aurrera, eta bertan Isma Pereirak eta Oizeder Mayok finalistak eta haien senideak elkarrizketatuko dituzte EiTBren Donostiako estudioetara iritsi ondoren. Final handiaren aurreko urduritasuna nabarituko dugu, finalisten sentsazioak ezagutuko ditugu eta horrelako gala baten azken prestaketak nolakoak diren erakutsiko dugu.\nNork altxatuko du ikurrina?\n25 asteko abenturak askorako eman du, eta bestela galdetu iezaiozue Aitor, Beko, Binbi, Nahia eta Yanciri! Abenturaren hasieran 36 partaide batu ziren eta orain bere ametsa betetzeko aukera duten bakarrak dira. Bizipenez, penaz, gosez, irabazitako jokoez eta, batez ere, inoiz ahaztuko ez dituzten lagunez betetako motxila batekin iritsiko dira guztiak azken probara. Bere abenturak oso ezberdinak izan dira, baina bere helburua berbera da, horregatik garrantzitsuena orain azken probarako kontzentratuta egotea da, Conquiseko historiako edizio guztietan gogorrena izango baita.


Emaiguzu zure laguntza — Gipuzkoako Epilepsia Elkartea\nHasiera › Lagundu\nEgiten duguna interesatzen bazaizu eta gure proiektuan parte hartu nahi baduzu, laguntzeko lau aukera eskaintzen dizkizugu:\n1 Egin zaitez Bazkide\nAGE Elkarteko kide izatearen onurak\nEgiten ditugun jarduera gehienak talde-jarduerak direla kontuan hartuta, gaixotasuna euren azalean bizi duten kideen aldetik erabateko ulermena sentituko duzu epilepsia duen pertsona zaren heinean. Epilepsia guztiak desberdinak diren arren, ezaugarriak nahikoak izango dira horretarako.\nBazkide izateak epilepsiari buruzko eta antolatzen ditugun jarduerei buruzko informazio eguneratua jasotzeko aukera ematen dizu.\nUrteko kuota 35 eurokoa da.\nInformazio gehiago nahi baduzu, begiratu gure zerbitzuak.\nBazkide egin eta AGE elkarteko kide bihurtu nahi baduzu, bete ondorengo inprimakia: Bazkide fitxa.\n2 Egin zaitez Boluntario\nZer jasoko duzu boluntariotzaren truke\nEzagutza eta gaitasun berriak barneratzeko aukera duzu eta zeure premien zein epilepsia duten pertsonen premien arabera ikasteko eta prestatzeko aukera ere ematen dizu\nFamilia handi bateko kide izateko aukera eta gizarte-aldaketaren eragile izateko aukera, zuzenean pertsonekin batera eta pertsonen alde lan eginez\nAGE elkarteko lan-taldearen babesa izango duzu uneoro\nAGE elkartean boluntariotzaren esparruan egindako ekintza guztiak estaltzen dituen asegurua\nAGE elkartean egindako boluntario-lanaren egiaztagiria\nBoluntarioek gure egoitzan zein AGE elkartearen ekitaldiak egiten diren beste edozein tokitan egin dezakete lan, ondorengo jarduera-eremuen baitan:\nEpilepsia duten Pertsonen Eskubideen Sustapena eta Sentsibilizazioa\nKudeaketa eta Antolamendua\n3 Egin zaitez Laguntzaile\nEman laguntza edo dohaintza\nGizarte bidezkoagoa, jasangarriagoa eta parekideagoa eraikitzen lagundu nahi duen pertsona bazara, laguntza eskainiz edo dohaintza eginez lagun gaitzakezu, emandakoa gutxi izanda ere.\nDohaintza bat egin nahi baduzu, bete ondorengo inprimakia: Laguntzaile fitxa.\nEnpresa solidarioa izan nahi duzu?\nUste duzu zure enpresaren irabaziak sorburu duen komunitateari aldaketak ekarri behar dizkiola, bertatik datozelako erabiltzen dituen baliabideetako batzuk eta bertan bizi direlako lan-taldeko kideak eta haien senideak?\nAGE elkartearekin konpromiso egonkorra eta jarraitua nahi duten enpresentzako formula bat dugu pentsatuta.\nZure enpresarentzako kanpo-onurak.\nKorporazioaren eta markaren irudi hobea\nAldizka informazioa jasoko duzu egiten ditugun eta zure enpresak parte hartzen duen proiektuen inguruan\nZure enpresa entzutetsuagoa bihurtuko da, bezeroen, hornitzaileen eta laguntzaileen aurrean, elementu bereizgarritzat jokatuko duelako\nZure enpresarentzako barne-onurak.\nEnpresa solidario bateko kide izateak lan-taldearen konpromisoa sendotzen du eta kidetasun-sentimendua areagotzen du\nEnpresa laguntzailea izan nahi baduzu, bete ondorengo inprimakia: Enpresa Laguntzailea.\n4 Legatuak eta herentziak\nBizitzaren ostean legatuan emateko nahia idatzita uztea eskuzabaltasun- eta elkarkidetasun-keinu handia da. Halaber, beti ezaugarritu zaituzten erabakiak, ideiak eta balioak bizirik irauteko modua da.\nLegatua AGE elkarteari egitea erabakitzen baduzu, urtero epilepsia duten ehunka pertsonei, elkarri babesa eta maitasuna emanez, berdintasun-eskubideak betetzen direla ikusten lagunduko diezu.\nZuri esker, neurologiaren alorrean ikerketa zabalagoa egingo da epilepsiaren inguruan. Gainera, mundu aldarazteko nahiari jarraitutasuna ematen ariko zara, gizarte bidezkoago eta berdintsuago baten aldeko ekimenen bitartez.\nNora doa zuk egindako ekarpena?\n20 AGEren jarduerak\n20 AGEren zabalkundea


Ernst Curtius - Wikipedia, entziklopedia askea.\nLübeck, 1814ko irailaren 2a\nBerlin, 1896ko uztailaren 11 (81 urte)\nFriedrich Curtius (en)\nantropologoa, arte-historialaria, arkeologoa, historialaria, unibertsitateko irakaslea, arkeologo klasikoa eta politikaria\nErnst Curtius (Lübeck, 1814ko irailaren 2a - Erroma, 1896ko uztailaren 11) alemaniar historialaria, humanista, kritikaria eta jakituna izan zen.\nGrezian eta Asia Txikian zehar bidaia luze bat egin ondoren (1836-1840), Berlingo Antzinateko Museoko zuzendari izendatu zuten. Greziako Historia idatzi zuen 1857tik 1861era, gerora eragin handia izan duen lana. Zibilizazio heleniarrari buruzko azterketa ugari egin zituen. Olinpiako indusketen zuzendari izan zen 1875etik 1881era.\nWikimedia Commonsen badira fitxategi gehiago, gai hau dutenak: Ernst Curtius\nMultimedia: Ernst Curtius\nBNF: 120276962 (data)\nOpen Library: OL1043572A\nOrriaren azken aldaketa: 18 otsaila 2019, 16:48.


Arua - Wikipedia, entziklopedia askea.\nBélis, Cachen, Lencouacq, Retjons, Maillères, Pouydesseaux, Roquefort eta Saint-Gor\n175 (%49.6) 173 (%49)\nArua (okzitanieraz Arua, frantsesez eta ofizialki: Arue) Okzitaniako udalerri bat da. Administratiboki Frantziako Landak departamenduan dago, Akitania Berria eskualdean. 2013an 320 biztanle zituen.\n2007an Arue udalerrian erroldatutako biztanleak 299 ziren. Familiak 126 ziren, horien artean 36 pertsona bakarrekoak ziren (20 bakarrik bizi ziren gizonak eta 16 bakarrik bizi ziren emakumeak), 45 seme-alabarik gabeko familiak ziren, 37 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 161 etxebizitza zeuden, 130 familiaren etxebizitza nagusia ziren, 27 bigarren erresidentzia ziren eta 4 hutsik zeuden. 154 etxeak ziren eta 4 apartamentuak ziren. 130 etxebizitza nagusietatik 98 bere jabearen bizilekua ziren, 24 alokairuan okupaturik zeuden eta 7 doan lagata zeuden; 2 etxek gela bat zuten, 2 etxek bi zituzten, 17 etxek hiru zituzten, 36 etxek lau zituzten eta 73 etxek bost zituzten. 84 etxek euren parking plaza propioa zuten azpian. 54 etxetan ibilgailu bat zegoen eta 70 etxetan bat baino gehiago zituzten.\nArue udalerriko biztanleria-piramidea 2009an .\n2007an lan egiteko adina zuten pertsonak 176 ziren, horien artean 133 aktiboak ziren eta 43 inaktiboak ziren. 133 pertsona aktiboetatik 127 lanean zeuden (68 gizon eta 59 emakume) eta 6 langabezian zeuden (4 gizon eta 2 emakume). 43 pertsona inaktiboetatik 15 erretiraturik zeuden, 13 ikasten zeuden eta 15 "bestelako inaktibo" gisa sailkaturik zeuden.\n2009an Arue udalerrian 134 unitate fiskal zeuden, 327 pertsonek osaturik. Pertsona bakoitzeko diru-sarrera fiskalaren mediana urteko 18.066 euro zen.\n2007an zeuden 9 komertzioetatik, 1 bestelako produktu industrialen fabrikazioko enpresa zen, 2 ibilgailuen saltze eta konpontze enpresak ziren, 1 garraio enpresa zen, 1 informazio eta komunikazio enpresa zen, 2 zerbitzu enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Arue udalerrian 15 nekazaritza-ustiategi zeuden, 176 hektarea erabiltzen.\nSarbazan (5,1 km)\nLencouacq (5,8 km)\nCachen (6,0 km)\nRetjons (6,4 km)\nMaillères (7,9 km)\nMultimedia: Arue (Landes)\nBNF: 15258957m (data)


Beti izango dute New York — dantzan.eus\nHemen zaude: Hasiera › Hemeroteka › Beti izango dute New York\nDuela 50 urte, Iruñeko Udaleko erraldoiak eta dantzariak Ameriketako Estatu Batuetan izan ziren. Erraldoi lanak egitera joan ziren guztiak hilak dira, baina dantza taldeko zenbait sasoiko daude oraindik. Memoriaren zuloez kexu diren arren, elkarri lagundu\nndo gordea du Jose Antonio Azkaratek (Iruñea, 1943) 1965eko urriaren 6ko data duen Madrildik New Yorkerako hegazkin txartela. Haren emazte Mentxu Etxanizek (Iruñea, 1946) irribarretsu begiratzen ditu bidaia hartako zuri-beltzeko argazkiak. Rosa Azkonak (Iruñea, 1943), Federe Azkona Iruñeko Udaleko dantza taldeko zuzendariaren alabak, honako hau erantsi du: «A ze garaiak!». Hirurak Iruñeko dantza taldean urte ugari egindakoak dira, behin guraso izan eta utzi zuten arte. Denboraldi hartako oroitzapen goxoak dituzte memorian itsatsiak, eta horien artean, ez dute sekula ahaztuko New Yorkera egin zuten bidaia. Hogei urteren bueltan zituzten sasoi hartan, eta gaztaroko kuriositatea zela tarteko, inguratzen zituzten guztiari so pasatu zituzten egunak. Ez daude ziur zenbat egun egin zituzten atzerriko hirian, «hamar edo hamabi inguru» izan zirela uste dute.


52. Durangaldeko gailurrak\nira 23 Durango\nOiz eta Serantes, urtea amaitzeko\n2015 abe 10 Durango\nGoiz batez Urkiolan zehar\n2015 mar 04 Durango\nira 23 Berriz Durango\nIrailaren 4an inauguratu genuen SORGINAK! erakusketa arrakasta handia izaten ari da. Antolatu ditugun ekintza guztiak bete dira, eta berriak antolatzen baditugu ere, hauek egun bakarrean betetzen d...\nMaskara aire librean\nira 23 Abadiño\nZuen baimenarekin, behingoagatik behintzat kirol kontuak aparte utzi eta maskarari buruz eman nahi nuke iritzia. Badu zentzunik aire librean maskara ipintzeak inguruan inor ez badugu? Bidetxo batea...\nots 07 Abadiño\nZegama-Aizkorri mendi lasterketari dagokionez, beste errekor bat apurtu da aurten: 12.566 lagunek eman dute izena parte hartzeko (iaz 10.500 inguru apuntatu ziren). Harrigarria! 225 dortsalen zozke...\n2019 aza 08 Abadiño\nArruazuko Aritz Ganboa artzain eta mendi korrikalari amorratuak dokumental oso interesgarria egin du oraintsu: Bideak. Aspalditik buruan zebilkion ideia zen, eta, azkenean, ideia errealitate bilaka...\nira 23 Elorrio\nUdaberrian, etxetik irten ezinik izan ginenean, egoera hura carpe diem zela etortzen zitzaidan burura sarri. Ez ziren oso desberdinak bata bestearen ostetik bizi genituen egunak, baina zer egin era...\nJarrai dezagun blaitzen\nira 18 Durango\nAzken hilabeteotan Durangaldeko hainbat herritan —Euskal Herri osoan, oro har— izan ditugun kultur zikloak arrakastatsuak eta harrera onekoak izan dira. Bertatik bertara bizitzea tokatu...\nira 18 Atxondo\nmar 06 Atxondo\nArgiak itzali dira eta antzokia beteta dago, “bete” hitzaren adiera berrian, hastear den kontzertuaren zain. Ikusleak isilik, antzerkian baileude¬, jarrita egotearen albo-kalteak. &...\nira 13 Durango\n2000.eko negua. Gurasoen etxeko egongelako sofa zaharrean botata nago, eta telebistan Andoni Aizpuru dago, Bertatik Bertara aurkezten. Langileak josteko makinekin, panpinak squashean, eta lau musik...\nurt 03 Durangaldea\nDurangoko Txosnak 2019: Bidea urratzen\n2019 urr 09 Durango


Gure grabaketa-zerbitzuak nola funtzionatzen duen erakutsiko dizugu, pausoz pauso | Euskaltel Blog\nGure grabaketa-zerbitzuak nola funtzionatzen duen erakutsiko dizugu, pausoz pauso\nGaueko film bikaina eta guztiz harrapatuta zauzkan telesaila ordu berean ematen dituztela? Oraintxe duzu Grabaketa funtzioa erabiltzeko unea. Hari esker, nahi duzun guztia graba dezakezu, baita ordu berean ematen dituzten edukiak ere. Hala, nahi duzunean ikusiko dituzu guztiak.\nEmititzen ari diren edukia zuzenean graba dezakezu, baina baita programazio-gidatik ere.\nNola grabatu emititzen ari diren edukia\nSintonizatu grabatu nahi duzun edukia emititzen ari den kanala, eta sakatu urrutiko aginteko zirkulu gorridun botoia.\nNola grabatu eduki bat programazio-gidatik\nSartu telebista-gidan eta hautatu grabatu nahi duzun programa. Sakatu urrutiko aginteko zirkulu gorridun botoia. Telesail bat bada, bi aukera dituzu: atal bakar bat grabatzea edo denboraldi osoa grabatzea.\nKito! Amaitutakoan, noiznahi ikusi ahal izango dituzu grabatutako edukiak.\nNola ikusi zure grabazioak\nGrabazioak ikusteko, nahikoa duzu zure urrutiko aginteko gutun-azalaren botoia sakatu eta ‘Nire TBa’ hautatzea. Grabazioak fitxan, zure grabazio guztiak ikus ditzakezu, bai egindakoak eta bai programatutakoak.\nPrestatu dugun bideo tutorial honetan, urratsez urrats azalduko dizugu nola funtzionatzen duen grabaketa-zerbitzuak:\nBeraz, badakizu. Euskaltelen telebistako grabaketa-zerbitzuarekin, nahi dituzun edukiak grabatu ahal izango dituzu, nahi duzunean ikusteko. Konta iezaguzu: dagoeneko erabiltzen duzu gure grabaketa-zerbitzua?


Ekainaren 7an ospatuko dituzte Errekaleorreko jaiak, pausu berri bat kaleak berreskuratzera bidean - Halabedi\n> Ekainaren 7an ospatuko dituzte Errekaleorreko jaiak, pausu berri bat kaleak berreskuratzera bidean\nMay 27 Erredakzioa InPress 0\nModu berezian eta osasun irizpideak ezarriz auzoko jaiak ospatuko dituzte ekainaren 7an Errekaleorren, egun osoko egitaraua prestatu dute horretarako. Maiatzaren 30ean izan beha zuten baina egun horretarako antolatuta dauden Patxi Ruizen aldeko ekimenak direla eta astebetez atzeratu dituzte\nEkainaren 7an ospatuko dituzte Errekaleor auzo askeko jaiak aurten, modu berezian eta osasun irizpideak errespetatuz. Aurtengo Errekaleorreko jai herrikoiak “Kaleak eta gure espazioak berreskuratzera bidean pausu berri bat” izango dela azaldu dute auzoko kideek.\nMaiatzaren 30ean ospatu behar zituzten jaiak baian egun horretarako deituta dauden Patxi Ruiz euskal preso politikoaren aldeko mobilizazioak direla eta astebetez atzeratu dute egitaraua.\nEgun osoko egitaraua prestatu dute goizeko 12:00etako txupinazo eta ekitalditik abiatuta. Bertaratuko diren pertsona guztiei “bazkari autogestionaturako piknik kit-a”, eskularrruak eta maskarilla eramateko eskatu diete, baita ezarriko diren osasun neurriak errespetatzeko ere, laster emango dute hauen berri.\nMaiatzak 30, Errekaleorreko jai bereziak!\nHemen egitaraua eta oharra uzten dizuegu, laster osasun irizpideen inguruko informazio gehiago. pic.twitter.com/FyeYboGoYc\n— Errekaleor Bizirik! (@Errekaleor) May 26, 2020\n← Eusko Jaurlaritza zigortu dute 2016ko kaleratze batean “Mozal Legea” aplikatzeagatik\nEl Ayuntamiento de Gasteiz solicita la devolución de una subvención de 2017 a Etxerat y Sare →


EAJ-PNV Gipuzkoako Batzar Nagusiak: EAJ-PNV-K LURRALDEKO ENPRESEKIKO KONPROMISOA AZALDU DU ETA LEHIAKORTASUNA BULTZATU DU.\nEAJ-PNV-K LURRALDEKO ENPRESEKIKO KONPROMISOA AZALDU DU ETA LEHIAKORTASUNA BULTZATU DU.\nEAJ-PNV batzarkide taldearen bozeramaileak Espainiako Gobiernuari segidakoa ohartarazi dio: “EAJ-PNV erne egongo da eta gobernuari hartutako konpromisoak betetzeko exijituko diogu; izan ere, Gipuzkoako ekonomia-garapenarentzat oso garrantzitsuak dira”.\n2012ko aurrekontua onartzeko itunaren arabera, EAJ-PNVk eta Gipuzkoako Foru Aldundiak krisialdian lurraldeko enpresei laguntzeko zuzendutako 8 milioi euroen bideratzea adostu dute.\nHasierako diru-kopuruari 400 mila euro gehitu zaizkio, beraz, guztira 8,4 milioi euro dira. Diru horretako 6 milioi euro I+G+B-ko proiektu nahiz ekintzen garapena bultzatzeko eta, era berean, gazte adituak kontratatzeko izango dira.\nBien bitartean, gelditzen diren 2,4 milioi euroak, lehen Zapateroren gobernuak eta, orain, Raxoiren gobernuak bete ez dituzten egitasmo zehatzentzat izango dira. Gogoan izan, Espainiako Gobernuak eta Madrilgo Diputatuen Kongresuan EAJ-PNVren taldearen artean 2012ko Estatuko Aurrekontuak onartzeko ituna sinatu zutela.\nEAJ-PNV batzarkide taldearen eledun Markel Olanoren iritziz, “diru-kopuru horioso garrantzitsua da, alabaina, ituna ez betetzeagatik lurraldeko hainbat proiektu estrategiko kinka larrian utzi dituzte; eta, ondorioz, besteak beste, honako egitasmoak babestuko dira: Hernaniko Orona (350.000 €), Basque Culinary Center (350.000 €), Gaia, sare elektriko bizkorra (150.000 €), Miramon Teknologia-Parkea zabaltzea Hondarribia eta Irun arteko Zubieta-Urdanibia eremura (50.000 €), Lehiberri, Tolosako berrikuntza eta lehiakortasun zentroa (400.000 €), Goierri, enpresen eremua (300.000 €) eta teknologia mailako enpresak sustatzeko Loiola berrikuntza Fundazioa (100.000 €)”.\nBestalde, hona hemen jeltzaleen batzarkide taldearen bozeramailearen hitzak: “250.000 euro Aztiko berrikuntza proiektuentzako izango dira eta, horrenbestez, Pasaiako badiaren birsorkuntza-prozesuari lagunduko zaio”.\nGainera, EAJ-PNVren hautetsiak esan duenez, “450.000 euro lurraldeko eskualdeen garapenerako Agentzientzat izango dira; alta, enpresen gertu daude eta Gipuzkoako ekonomia-garapena laguntzen dute”.\nIldo beretik, Markel Olanok segidakoa azpimarratu du: “Garai gogorretan eskualdeetako agentziei eta, batez ere, garatzen dituzten proiektu estrategikoei, laguntza ematea lurraldearen lehiakortasunaren alde egitea da”.\nHonenbestez, EAJ-PNV batzarkide taldeak salatu du Espainiako Gobernuak hartutako konpromisoak ez dituela bete. Gogoan izan, Tabakalera proiektuarekin martxoan gauza bera egin zuela. Jeltzaleen iritziz, Zapaterok ez ditu konpromisoak bete – gehienak I+G+B arlokoak –, nahiz eta 2012ko aurrekontuan hitzartu; eta PPk, berriz, proiektu horiek bertan behera utziko ditu eta, ondorioz, Gipuzkoako lehiakortasunari eta enpresei kalte handia eragingo die.\nAmaitzeko, Olanok honakoa ohartarazi du: “EAJ-PNV erne egongo da eta Espainiako Gobernuari hartutako konpromisoak betetzeko exijituko dio; izan ere, oso garrantzitsuak dira Gipuzkoako ekonomia-garapenarentzat”.


ESKUBIDEAN PROGRAMAN ARITZEKO ORDEZKARIAK IZENDATZEN | Pasaia Lezo Lizeoa\nESKUBIDEAN PROGRAMAN ARITZEKO ORDEZKARIAK IZENDATZEN\nAri gara Pasaiako Udalak sustatzen duen Eskubidean programaren baitako ekintza planean ariko diren lan-taldeak sortzen. LH5etik hasi eta DBH 4ra arteko ikasleek parte hartu dezakete ekimen ezin interesgarriago honetan. Pasa den ikasturtean parte-hartzen aritu ziren ikasleek ikaskide berriak nola animatu aztertzen aritu dira ikastolan eta horretarako hainbat ekintza egin dituzte: iradokizunak jasotzeko buzoiak geletan jarri, informazioa modu erakargarri batean prestatu eta beste. LH 5 eta 6 mailako 16 lagun inguru ariko dira ikasturte honetan ordezkari gisa, bina gekako. DBH 1etik 4ra ere gelako bina ordezkari ariko dira gela bakoitzeko.\nEskubidean programan aurreko ikasturtean aritu zirenetako batzuk liburutegian ikasturte berrirako lagun berriak nola animatu lantzen\nZer da Eskubidean programa?\nPasaiako Udalak haur eta nerabeen eskubideak bermatzeko udal plana da. Udal-bizitzan eta Pasaiako herrian haurren eta nerabeen partaidetza bultzatzeaz gain, adingabeak subjektu politiko bihurtu nahi dituena. Lizeoa bertako partaide aktibo da hasieratik.\nModu praktiko batean, Eskubidean programan parte hartzen duten haur eta nerabeek Pasaiako Udalarekin, teknikariak zein politikoak, harreman zuzena dute. Gure ordezkariek Udal agintariei eta teknikariei egingarriak diren proposamenak egiten dizkiete eta Udalak egindako eskaerei erantzuten die.\nAzken ikasturtean ekimen asko burutu ziren hartu eman honi esker, besteak beste, San Pedroko jolas parke berria –aurretik Donibaneko Ikastolaren azpialdean dagoen jolas parkea diseinatu eta eraiki zen– auzolanean Antxoko Ikastola aurreko pisten konponketa eta txukunketa; Garbiketa Egunak Txintxerpen eta Antxon; Nerabeentzako euskarazko zinema emanaldia, edota, emakumea eta kirolaren inguruan egin zen azterketa.\nIrudietan, ezkerretik eskubira, goian: Donibaneko parkea, gure ikasleen laguntzaz diseinatua; San Pedroko parkea eraikitzen eta diseinatzen. Behean: gure ikasleak teknikariekin batera pasa den ikasturteko ekintzak diseinatzen ikastolan\nPasaitarrak ez direnenentzako aukerak zabalik\nLizeoko komunitatearen berezitasunari kasu eginez, ikasturte berri honetan, Eskubidean programan, pasaitarrak ez direnei ere bere lekua egiteko asmoa dugu. Begirada ikastolan bertan jarriz, eta Lizeorako hobekuntza proposamenak eginez, edo Lezorako proposamenak eginez. Sortuko diren proposamen horiek, zabalik ditugun bideetatik partekatuko ditugu udalarekin.


AGINDUA, 2021eko apirilaren 29koa, Ekonomiaren Garapen, Jasangarritasun eta Ingurumeneko sailburuarena, zeinaren bidez urtarrilaren 26ko 30/2010 Dekretua egokitzen baita eta jakitera ematen zenbateko dirulaguntzak emango zaizkien guztira fruta- eta barazki-ekoizleen elkarteei 2021erako. - Eusko Jaurlaritza - Euskadi.eus\nHala ere, eskabideak aurkezteko epeak araudi erkidean eta urtarrilaren 26ko 30/2010 Dekretuan modu mugagabean definituta badaude ere beranduen jota eskabideetako erreferentzia-urtearen hurrengo urteko otsailaren 15erako, dekretu horren 25.4 artikuluan ezarrita dago urtero emango dela ezagutzera, agindu bidez, zenbateko dirulaguntzak emango zaizkien orotara fruta- eta barazki-ekoizleen elkarteei.\nBigarrena. Laguntzen zenbatekoa, guztira.\n000,00 euro, FEAGA Nekazaritza Bermatzeko Europako Funtsaren konturako laguntzari dagokionez.\n000,00 euro, Euskal Autonomia Erkidegoko aurrekontu orokorren konturako laguntzari dagokionez.


Amado Alonso - Wikipedia, entziklopedia askea.\nAmado Alonso García (Lerin, Nafarroa, 1896ko irailaren 13a - Arlington, Massachusetts, 1952ko maiatzaren 26a) nafar literatura-kritikari eta hizkuntzalaria izan zen. Ramón Menéndez Pidalekin ikasi zuen Madrilgo Unibertsitatean. Alemanian espezializazio-ikasketak egin zituen. Gero, Buenos Airesko Unibertsitatean, Filologia Institutuko zuzendaria izan zen, hamabi urtez (1927-1939). Handik, Estatu Batuetara aldatu zen, Kalifornia, Illinois, Columbia eta Harvard Unibertsitateetan irakatsiz. Filologia eta dialektologiako ikerketak literatura-kritikaren inguruan egindakoekin aldizkatu zituen. Aurreneko sailekoak dira: Problemas de dialectología hispanoamericana (1930), El problema de la lengua en América (1935), El castellano, idioma nacional (1943) eta abar. Bigarren sailean, estilistikari dagozkionak aurkitzen dira, A. Alonso gai horren aitzindaria izan baitzen Espainian: Poesía y estilo de Pablo Neruda (1940), Materia y forma en poesía (1955) eta abar. Bestalde, fonetika historikoaren alorreko tratatu bat utzi zuen: De la pronunciación medieval a la moderna en español (1955). Zenbait aldizkariren zuzendari ere izan zen: Revista de filología hispánica (1939-1946), Nueva revista de filología hispánica (1947tik aurrera).\nLerin, 1896ko irailaren 13a\nArlington, 1952ko maiatzaren 26a (55 urte)\nfilologoa, hizkuntzalaria, unibertsitateko irakaslea, literatura-kritikaria eta erromanista\nAzken aldaketa 8 martxoa 2017(e)an, 22:57(e)tan\nOrriaren azken aldaketa: 8 martxoa 2017, 22:57.


DEBAKO BELDUR BARIK TOPAKETA. LAN SARITUA\nLan bakarra aurkeztu zuten Debatik, baina Beldur Barik Jarreraz betea! Markel Lizaso, Rebeca Arroyo, Maria Uriarte eta Josu Arroyok sortutako taldearentzat izan zen saria. Eta jarraian jasotzen duten hirugarren saria da! Berdintasun eza kirol albistegietan izan zen aukeratutako gaia. Zorionak!


Eap - ezartzeari buruzko Txostena eta azkarragoa da, gobernu-politiketan irekia europan\nHorri buruzko txostena eta azkarragoa da, gobernu-politiketan irekia europan\nEmandako datuak arabera, europako batzordeak berriro big data, eb-k administrazio-kostuak murriztu litzakete gorako 23 herrialde batean. Berriz erabiltzea, beste administrazio batzuek zerbitzu publikoak% 15-20, enpresek eta herritarrek esker, aurrera zerbitzu pertsonalizatuen egokitutako eta berritzaileak dira, eta herritarren beharren arabera.\nHorren jakitun, iaz onartu du europako batzordeak Administrazio elektronikorako 2016-2020 ekintza-plana hona horien helburuak modernizatzea, duen administrazio publikoari, iktetan, posible egiten duten mugaz gaindiko mugikortasuna zerbitzu publiko digitalak herritarren eta administrazioen arteko interakzio digitaleko elkarreragingarriak eta erraztea izateko kalitate handiko zerbitzu publikoak enpresa/laguntza gisa, plan horren bat argitaratu da. duela gutxi. txostena bat eskaintzen duen ikuspegi orokorra gobernuari irekia eta lankidetza-ekimenak, Europako Batasuneko eskaintzea helburu duten aholkularitza egiteko irekiago ekintza Plan berria administrazio elektronikorako aldi berean, gonbidatzen dugu prozesuan herritarren partaidetza.\nTxosten hori lau atal nagusi ditu. Lehenik eta behin, ekosistemaren azterketa ere jaso zen, egungo gobernu irekia europan ondoren erakusten den definizioa arabera. Horretarako, zehatz-mehatz aztertu dira, eta, gutxi gorabehera 400 ekimenetan. gainera, atal honetan biltzen hasierako hainbat jardunbide egoki eta identifikatzen ditu, baita gobernu-gaietan katalizatzaile digitalak eragozten duten oztopoak hamalau aurrerapen hori.\nInformazio hori guztia, txostenean denez, gaur egun, estatu kide guztiek dute EBKO gobernu irekiaren, praktikak administrazio publikoek hartzen ditu. Hala ere, herrialde bakoitzeko gobernu-sektore, jarduera gehienek zerikusia duten daude ireki dituen zerbitzu publikoen arteko operatibitateari hobetzeko programak edo atari sartzen open data hainbat administrazio publikotan. Eta, neurri txikiagoan, irekita, prozesu politikoen handiena: herritarrek parte hartzeko konpromisoa, eta gardentasuna.\nJarraian, gomendio batzuk biltzen ditu, hamahiru konbinatzeko politika eraginkorra handitzen duten praktikak Europa osoan, gobernu irekiko; denak egituratuak goi-mailako helburu politikoak hauen arabera:\nGobernuaren funtzionamendua gardenagoa.\nPolitikak hobetzeko formulazio handiagoaren bidez parte hartzea.\nZerbitzu publiko digitalak onenak lankidetzaren bitartez.\nAktibo publikoen ahalmena askatzearen ekonomikoa.\nEguneratu gobernu irekiari buruzkoa, oro har, laguntza.\nHirugarren atala metodologia bat babesteko txostenaren sartutako ekintza-plana, eta bertan azalduko dira egiteko beharrezkoak diren tresna eta mekanismoak dute interesdunek administrazioaren balira partekatzea, eta beren beharrak plataformaren bidez Futurium-eGovernment4EU kontsulta.\nGarrantzitsua da azpimarratzea dakar metodologia administrazioen arteko lankidetza, eskualdez eskualde eta nazionala emango duen, horren ondorioz, europako esperientziak trukatzea, jardunbide egokiak eta ikasgaiak administrazio elektronikoaren esparruan. azkenik, ekintza-plana ebaluatzeko metodologia aholku administrazio elektronikoaren oso-osorik, eta beren bilakaera urtez urte. helburuak ezartzeko aukera\nAmaiera gisa, dokumentua, buruzko txosten bat sartzen da planaren diseinua deskribatzen duen parte-hartzea eta komunikazioa nola informatu eta interes-talde guztien erakartzeko kontzientzia alde interesatuei kontsulta-plataforma.\nBidetik eta adopzioa ezartzeko, azkarrago gobernu irekiari buruzkoa ”, dokumentu honek dei egiten die gardenagoa funtzionamenduari gobernuaren; prestatzeko parte-hartze handiagoa politika eraginkor eta hobetzeko lankidetza estua zerbitzu digitalak.\nHorretarako, beharrezko izango litzateke bai printzipioa, arau eta zehaztapen bat aplikatzeko Bakarra erabilera ikten irekiak, eta, metodologia diseinatzeko elkarlaneko zerbitzu publikoak eta azpiegiturak eraikitzea partekatuak dituzten zerbitzu digitalen estandar irekietan oinarrituta dago. Horrela, posible litzateke berrerabilgarriak gaira, oinarria "" desblokeatu ahalmen ekonomikoa aktiboen eta ekosistemak babestea da, halaber, onarpen handituko duten gobernu berriak gobernu irekiari buruzkoa, oro har.


Juan Karlos Agirrek, Bermeoko Udaleko Euskara zinegotziak, Maite Alvarezek, teknikariak, eta Iratxe Garmendia eta Leire Iñigo AEK eta Gotzon Garitonaindia euskaltegietako ordezkariek, hurrenez hurren, gurasoentzako eta etorkinentzako euskara eskolak aurkeztu dituzte Euskal Gunean gaur egindako prentsaurrekoan.\nAgirrek azaldu duenez, urtero eskaintzen diren ikastaro hauek urrian hasiko dira ekainera bitarte, eta, batean zein bestean, taldeari egokitutako metodologia erabiliko dute.\nGurasoei zuzendutako ikastaroak AEK euskaltegian izango dira, 120 orduko iraupena izango dute eta 20 euroko prezioa. AEK-ko arduradunak, Iratxe Garmendiak, adierazi duenez, ikastaro hauetan bai euskaraz ez dakitenek eta bai berbetan jakin arren, alfabetatu nahi dutenek, parte hartu ahal izango dute. “Seme-alabekin ohiko harremanetan komunikatzeko trebetasunak landuko dituzte, ulermena eta berba egiteko lotsa galdu eta testu laburrak irakurtzen eta idazten ikasiko dute”, gaineratu du.\nGarmendiak adierazi duenez, aurreko edizioetan ikasle izan diren gurasoen esanetan, emankorra da era honetako ikastaroan parte hartzea. Gainera, ikastaro prozesuan aurrera egin ahala, Berbalagun taldeetan euskara praktikatzeko aukera izango dute gurasoek.\n“Euskara ikasteko etxea bide bakarra ez bada ere, gurasoek zeregin garrantzitsua dute hizkuntzaren transmisioan; zenbat eta hobeto jakin euskaraz, seme-alabei transmitituko dieten hizkuntza osatuago eta aberatsagoa izango da eta etorkizunerako oinarri sendoak jartzen lagunduko diete seme-alabei”, azaldu du.\nEtorkinei zuzendutako ikastaroari dagokionez, Leire Iñigok adierazi duenez, Gotzon Garitonaindia euskaltegian antolatzen da, eta 120 orduko ikastaro hau urrian hasiko da. Matrikularen truke 10 euro ordaindu behar dira, gehi materiala.\nLeire Iñigok esan duenez, ikastaroan komunikatzeko oinarrizko gaitasuna lantzen da, HABEren Aisa metodoaren bitartez. “Eskolan ikasiko dute egunerokoan beharrezko diren ekintzak gauzatzen, adibidez, euren burua aurkezten, informazioa eskatzen eta ematen, lagun arteko elkarrizketa laburrak izaten… Klaseak oso praktikoak dira helburua erabilera delako, eta erabilera horren bitartez lortu nahi dugu etorkinak gure kultura ezagutzea eta gure artean integratzea”, azaldu du.\nIkastaro hau antolatzen hasiz geroztik, etorkin ugarik izan dute aukera euskaraz berbetan ikasteko eta aurrera pausu handia dela azpimarratu dute. Kasu honetan ere, gurasoen kasuan bezala, etorkinek Berbalagun taldeetan parte hartu ahal izango dute euskaraz berba egiteko.\nIkastaro hau beste herrialde batzuetatik etorri diren pertsonentzat antolatzen da, berton bizitzeko euskara ikastea lagungarri delako. “Izan ere, euskara jakiteak hartu-emanak errazten ditu eta aukerak eta bideak zabaltzen ditu”, esan du Euskara teknikariak.\nIkastaro horietan izena emateko epea irekita dago irailaren 28ra arte eta izena Berhaz bulegoan eman behar da (Ertzilla 6-8). Ordutegia zehaztea talde bakoitzaren esku egongo da.\nOhiko ikastaroetarako matrikulazioa irailean\nUdalak eta euskaltegiek elkarlanean antolatzen dituzten ikastaro bi hauetaz gain, Bermeoko Atalde 17an, Euskal Gunean kokaturik dauden AEK eta Gotzon Garitaonaindia euskaltegietan, maila guztietako ikastaroetan izena emateko epea irekita dagoela nabarmendu nahi izan dute euskaltegietako ordezkariek.\nOrdu aukera zabala eskaintzen dute, euskaltegian bertan edo internet bidezko ikastaroak, azken batean, euskara erabiltzeko aukerak zabaltzen laguntzen dute Bermeoko euskaltegietan. Hori egin nahi duten herritarrak euskaltegietara hurreratzeko gonbitea egin dute.\nMatrikula egiteko beharrezkoak direnak eta eskuratu daitezkeen diru laguntzei buruzko informazioa jasoko dute euskaltegietara joaten direnak, izan ere, HABEk, Udalak eta Bizkaiko Aldundiak diru laguntzak eskaintzen dituzte, ikasleek ordaintzen duten matrikula-gastuetan ahal denik eta erraztasun handiena izan dezaten.


altxarraztalu | Oiartzuarren Baitan\nalertxundi-k bidalia Az, 04/13/2016 - 08:56-n\nArrastelu mota, ongarria harrotzeko eta erabiltzen dena.\nhorca; rastro, rastrillo\nAipamena ikusi - Geo erramintai 're Lezotikan honea ere difente, altxarraztalua? Saizar Lopetegi, Lorentxa\nAipamena ikusi - Hemen esaten zaio berriz gozpala. Gootzetako pala esan nahi du gozpala.'Ta hemen berriz altxarraztalua. Saizar Lopetegi, Lorentxa\nAipamena ikusi - Hoixe da ba dena , batzuk zalardua bestiak\n- Batzuk zalardua bestik altxarraztalua\n- Guk berriz,han berriz gozpala. Saizar Lopetegi, Lorentxa\nAipamena ikusi - Hola\n- Hola. 'Ta hako atxarraztalua altxarraztalua bezela miño doblatua izaten dena gorotza atetzeko 'ta hoi?\nhoi ez al da ka Saizar Lopetegi, Lorentxa\nAipamena ikusi Eta segun ze egur klase eta satsa izaten gustokuna kierrak eta itteko, zeanak, zalaardunak, atxarraztalunak, e... Buelta pixka bat eman ber izaten zaiyo harrei 'ta ordun bi muturretatik lotzeko 'ta, gustokua satsa zen. Enbil Urdanpilleta, Maria Jesus\nAipamena ikusi que no sé que 'ta san zin: "Nik bi hitzetan bukatuko zattut, atxarrazterua sufiziente ibilli ber dun persona ber dut nik" "A bai? Nahi 'zuna harrapa 'zaztu ordun! Nik ez zattut sango beti atxarraztalua sufiziente ibilko 'utela 'ta segi nahi zun tokira!" 'Ta halaxen harrapatu zun. Iñarra Lizaratzu, Manuel


Subirano eta kritikoki • ZUZEU\nEz dut kritikoegiak izan garenik esan nahi, ez. Kritikoegiak? ez da hori… eskerrak kritikoak garen. Baina, epaimahaiak azken urteotan baino zorrotzago jokatu duela nabarmena da bertan gabiltzanon begietan.\nPublikoaren TCM Saria eta Gazteriaren Saria aitortzen dutenen balorazioak erkatuz erakutsiko dizuet gazteon zorroztasuna. Epaimahai batek eta besteak ikusi dituzten pelikulak ezberdinak direla argitu behar dizuet, Le Quattro Volte pelikula salbuespen. Publikoak 12 filmen artean aukeratu du, eta gazteriak berriz, 28 luzemetrai izan ditu ikusgai. Edonola, esanguratsua da balorazioen ezberdintasuna eta baita bien arteko erkaketa ere.\nHonatx datuak: 7.60-ko bataz besteko puntuazioa eman die publikoak filmei, eta denak jo ditu gainditutzat, 5.52a izan baita baloraziorik okerrena. Gainera, hamabi filmetatik bederatziri eman die 7tik gora eta hauen artean seiri 8tik gora. Hortaz, Barney’s Version luzemetrailari aitortu zaio publikoaren saria, 8.78-arekin, baina parekatu-parekaturik ibili da Happy Thank You For Please, Buried, Cirkus Columbia, Exit Through The Gift Shop eta How Much Does Your Building Weigh, Mr. Foster? filmekin. Gazteok berriz, 5.78-ko bataz besteko puntuazioa eman diegu pelikulei eta hauen herenari jarri diegu gutxiegi. Aita astigarragatarrari 2.63a eman diogu eta urrunera jo dugu pelikula onenaren bila: Diego Lunaren Mexikora hain zuzen, 8.37-arekin irabazi baitu Abelek. 8tik gora balioetsi den luzemetrai bakarra izan da eta bere lehiakideetatik lauri besterik ez diegu eman 7tik gora.\nKontuak kontu, ezinezkoa da gazteek zer desio duten jakitea 300 kideei banan-banan galdetzen ez bazaie, baina, balorazio onena jaso duten pelikulek badute ezer komunean: aparteko sentikortasunez darabiltzatela gai gogorrenak.\nSemeak fakultateko ikaskide eta irakasleak hil eta bere buruaz beste egin ondoren haren gurasoek bizi duten prozesua kontatzen digu Beautiful Boy estatubatuarrak. “Zergatik egin zuen?” galdera ekidin behar dela ohartarazten zigun zuzendariak, eta hiltzailea bera, mutil zoragarri hori, eta bere gurasoak sarraskiaren biktima direla. Estatubatuetako italiarren mafien kutsua hartu nion Chrzest (Bataioa) poloniarrari. Abel eta Kainen istorioa gogorarazten duen filmaren gogortasunak tentsioan mantendu zuen zine areto osoa. Izarren Argian kontatu behar zen istorioa erakutsi zigun Mikel Ruedak: Saturrarango kartzelako emakumeena. Ikusleak gehien hunkitu zituen filma izan dela esan dezaket, gertu-gertukoa egin baizitzaigun gerla eta Frankismoa bizi ez, baina zeharka pairatu ditugun gazteoi. Kolonbiako gatazka umeen begietatik ikusi genuen Los Colores De La Montaña filman. Eta, aurreko urteetan zinemaldian izan diren Buda Explotó Por Verguenzai ala Min Dit: The Children of Diyarbakir itzelak oroitarazi zizkidan, non haurrak gatazken lekuko eta protagonista diren. Eta azkenik, irri eta negar batean izan gintuen aitaren hutsunea betetzeko etxean haren rola hartzen duen Abelek.


Benetakotasunerantz | Hitzen uberan\n‘Suzko lilia’ gaur Donostian →\nPosted on 2010-01-07 by admin\nAzaroaren 3an Kantuen gainean, eta azpian izeneko hitzaldi-kontzertua eman zuen Anarik Elgoibarren, Gotzon Garateren oroimenean antolaturiko Euskara ala ezkara zikloan. Kantuz eta hitzez marraztu zituen ibilbide bat, eboluzio bat eta jarrera bat, sorkuntzarako, bizitzarako. Txoriak kantutik Amuak-era eraman gintuen, orain hegan, orain eztarri-zulotik harrapatuta.\nBere eboluzioaren, gezurren eta egien ibilbidea azaldu zuen Anarik Elgoibarren, eta kantuen gainean aritu zen, haien azpian zer dagoen bistaratzeko. Kantaz kanta bidaiatu zuen, diskoz disko: lagunartean, konposatzen jakin ez-eta, nota bakarrerekin egindako Txoriak kantarekin hasi eta Amuak-eraino.\n“Nik egindako dena deuseztatzera etorri naizela emango du, agian” esanez hasi zuen hitzaldia, deseraikitzetik eraikitzen duela aitortuz, eta hasierako inkontzientzia eta esperimentazioa aipatu zituen, gutxirekin asko egitearen magia. Hasieraren ondoren “garai oso argitsuan egindako disko oso iluna” etorri zen, Habiak, eta zioen “beraz, gezurra. Oso estetikoa da, oso argi neukan ze soinu nahi nuen, zer lortu nahi nuen… Baina interpretazioa da, eta gerora ihes egin nahi diodan kontzeptu horietako bat du: malenkonia. Bai kantatzeko era, bai letrak oso interpretatuak dira, eta gezurretik gertuago dagoela uste dut.”\nZebran-n hartu zuen benetakotasunerantz doan bidea, eta bide horretan aurrera doa, inoiz, burua jiratzean, harriak segika dituela iruditzen zaion arren.


Txinako Txakurrak Taburete Handiak Biltzeko Tresna Poop Picker fabrika eta fabrikatzaileak | MiaSein\nProduktuaren izena: Pet Dog Taburete handiak biltzeko tresna Kaka-hautatzailea\nDeskribapena:Modako modelizazioa, ingurumena babesteko material lodituak, oxidazio-erresistentzia, korrosioaren aurkako erresistentzia. Kirtenarekin, ostalariak eramateko erosoa\nErabilera: erabiltzerakoan estali kakaren azalera paperarekin, eta gero erabili komuna harrapatzeko eta botatzeko. Edo merkatuan saltzen diren beste zabor gerrikoak erabili komunaren barrualdea estaltzeko eta beherantz har dezaten. Erosoa, sanitarioa eta kezkarik gabekoa da. Etxean erabiltzeko eta bidaiatzeko egokia da.\nAbantailak: jabearentzat komenigarria da txakurraren gorotzak garbitzea. Erraz jaso daiteke paperezko eskuoihala erabilita. Inguruan zabor ontzirik ez dagoenean, gorotzak kutxan gorde daitezke aldi baterako, galdu egingo ez direnak eta gusturik ez dutenak. Garbia eta higienikoa da, eta jabearen eskuek ez dute inolako harremanik maskotako gorotzekin. Paperezko eskuoihala edo plastikozko poltsa ordezka daiteke.\nKolorea: urdin urrea, beltza\nNeurria cm cm） ： Luzera: 60cm, klipa: 13,5 * 12,5 * 10cm, heldulekuaren zabalera: 12,5cm\nEzaugarria: garbitu zure maskotaren gorotzak\nGarbitzeko metodoa: Garbitu urarekin eta lehortu, garbitu bereizita. Ez garbitu gizakiekin\nBiltegiratzeko metodoa: gorde toki fresko eta lehorrean. Gorde ezazu bereizita, ez gizakien produktuekin\nKontuan izan: produktu hau gure enpresak diseinatu eta ekoizten du soilik. Produktu honek ez du pertsonalizazioa onartzen. Mesedez, bota maskotaren gorotzak zaborrontzira. Ez bota zakarrontzirik. Eskuz egindako neurketaren akatsa, mesedez, jo benetako objektura. Garbitu eta gorde garbiketa metodoaren eta biltegiratze metodoaren arabera. Produktuarekin konforme ez bazaude, jarri harremanetan bezeroarentzako zerbitzuarekin.\nAurreko: Pet Cat Simple Disc Cool and Funny Cat Table Pet Cat Cat Kitten Cat Adult Cat Summer Cool Cat Small Table Cat Cat Toy\nHurrengoa: Lanpara duen makila tolesgarria adinekoentzako\nJazarpenaren Aurkako Gizonezkoen Txakurrak Fisiologiako Galtza ...\nTxakur handi arropa Labrador tamaina ertaineko txakur handia ...


99/2019 FORU AGINDUA, abenduaren 31koa, Ekonomia eta Ogasuneko kontseilariak emana, Nafarroako Foru Auzitegi Ekonomiko-Administratiboaren esparruan jakinarazpen elektronikoen zerbitzua nola eman arautzen duena.\nNafarroako Foru Komunitateko Administrazioari eta foru-sektore publiko instituzionalari buruzko martxoaren 11ko 11/2019 Foru Legeak, bere VI. tituluan, herritarrekiko harremanetan segitu beharreko jarduketa administratiboaren arau orokorrak ezartzen ditu, eta II. kapituluan, zehazki, Foru Administrazio Publikoak bere jarduketen tramitazio elektronikoaren arloan dituen zenbait betebehar finkatzen dira.\nBeste alde batetik, Tributuei buruzko abenduaren 14ko 13/2000 Foru Lege Orokorrak, bere 141. artikuluan, xedatzen du besteak beste Nafarroako Foru Auzitegi Ekonomiko-Administratibotik datozen egintzak jakinarazteko araubidea foru lege horrexetan oro har ezarritako bera izan behar dela. Zehazki, 99.5 artikuluan ezarrita dago baliabide elektronikoen bidez egiten diren jakinarazpenen araubidea administrazio arau orokorretan araututako bera dela, erregelamenduz ezartzen diren espezialitateak baztertu gabe. Espezialitate horiek, Nafarroako Foru Ogasuna erakunde autonomoaren jarduketen esparru zehatzari dagokionez, uztailaren 17ko 50/2006 Foru Dekretuan ezarrita daude, horren bidez arautu baitzen baliabide elektroniko, informatiko eta telematikoen erabilera. Foru dekretu hori, gero, Ogasuneko eta Finantza Politikako kontseilariaren abenduaren 18ko 148/2017 Foru Aginduaren bidez garatu zen, zeinaren bidez arautu baitzen nola eman jakinarazpen elektronikoen zerbitzua eremu horretan.\nEgintzak administrazio bidean berrikusteari dagokionez, urriaren 17ko 85/2018 Foru Dekretuaren 148. artikuluan ezarrita dago, laburki bada ere, interesdunengan eragin zuzena duten egintzak edo erreklamazio ekonomiko-administratibo bati bukaera ematen diotenak Tributuei buruzko Foru Lege Orokorraren 99. artikuluan ezarritako moduan eta epeetan jakinarazi behar direla.\nHoriek horrela, foru agindu honen helburu nagusia da Nafarroako Foru Auzitegi Ekonomiko-Administratiboaren eskumenen esparruan ematen diren egintza eta jarduketen jakinarazpen elektronikoaren zerbitzua garatzea, kontuan harturik, bai gaur egun dituen eskumenak, bai gero batean bere gain izan ditzakeenak, onesten diren balizko arau aldaketen ondorioz.\nHorrenbestez, urriaren 17ko 85/2018 Foru Dekretuaren azken xedapenetako lehenaren bidez emandako gaikuntzarekin bat, foru dekretu horren bidez onetsi baitzen Tributuei buruzko abenduaren 14ko 13/2000 Foru Lege Orokorra garatzeko Erregelamendua, egintzak administrazio bidean berrikusteari dagokionez,\n1. Foru agindu honen xedea da arautzea nola eman behar den jakinarazpen elektronikoen zerbitzua Nafarroako Foru Auzitegi Ekonomiko-Administratiboari esleitutako eskumenen esparruan.\n2. Jakinarazpen elektronikoak eginen dira Nafarroako Foru Komunitateko Administrazioaren organo eskudunek Auzitegiaren esku utzi dituzten baliabideak erabiliz.\n3. Nafarroako Foru Auzitegi Ekonomiko-Administratiboak tramitatu beharreko espedienteetan sartu behar diren edo sartuta dauden egintza eta jarduketa guztien jakinarazpenak baliabide elektronikoen bidez eginen dira Nafarroako Zerga Ogasunaren tributu arloko egintzen jakinarazpenak baliabide horien bidez egiteko arauetan aipatzen diren kasu beretan eta hartzaile berberetarako, deusetan galarazi gabe jarduketa jakin batzuetarako aurreikus daitezkeen espezialitateak. Arau horiek segitu beharko dira auzitegiko idazkariak edo lehendakariak emandako ofizioetan, komunikazioetan, errekerimenduetan, txosten eskaeretan, ebazpenetan eta, oro har, egintza eta jarduketa guztietan, baita bokalek, osoko bilkurak edo hari atxikitako edozein organok emandakoetan ere.\n2. artikulua. Nafarroako Foru Ogasunari aplikatu beharreko arauetara jotzea.\n1. Nafarroako Foru Ogasunaren esparruan jakinarazpen elektronikoaren zerbitzua nola eman arautzen duen Ogasuneko eta Finantza Politikako kontseilariaren abenduaren 18ko 148/2017 Foru Aginduak honako arlo hauetarako ezartzen dituen arauak aplikatuko zaizkie, orobat, Nafarroako Foru Auzitegi Ekonomiko-Administratiboaren egintza eta jarduketen jakinarazpen elektronikoei: borondatezko eskaera, jakinarazpen sisteman derrigor sartzea, hartzaileen ordezkariei bidaltzea, konfidentzialtasuna, erabilgarritasuna eta babes neurriak, ziurtapena, abisuak, jakinarazpenetan sartzea eta kontsultatzea eta, azkenik, helbide elektroniko gaituan eta herritarren karpetan jakinarazpenik ez egiteko egunak.\n2. Nafarroako Foru Ogasunaren esparruan egiten diren jakinarazpen elektronikoei buruzko araudian egiten diren aldaketek indarra hartzen duten unetik beretik izanen dute eragina Nafarroako Foru Auzitegi Ekonomiko-Administratiboaren jakinarazpenen sistemaren gainean.\nLehen xedapen gehigarria.–Eskumenak handitzea.\nForu agindu hau aplikatuko da, orobat, Nafarroako Foru Auzitegi Ekonomiko-Administratiboak aginduak indarra hartu ondoren bere gain hartzen dituen eskumenak erabiliz ematen dituen egintza eta jarduketen jakinarazpen elektronikoetan.\nLehen xedapen iragankorra.–Foru agindu honek indarra hartzen duenean bukatu gabe dauden prozeduretan nola aplikatu.\nForu agindu honetan xedatutakoa aplikatuko da indarra hartu ondoren Nafarroako Foru Auzitegi Ekonomiko-Administratiboaren egintza eta jarduketei buruz egiten diren jakinarazpen guztietan, jatorrizko prozedura noiz hasi zen kontuan hartu gabe.\nAzken xedapenetako lehena.–Garatzeko jarraibideak.\nNafarroako Foru Auzitegi Ekonomiko-Administratiboaren lehendakariari baimena ematen zaio, bere eskumenen esparruan, behar diren jarraibide guztiak eman ditzan foru agindu hau garatu eta betearazteko.\nIruñean, 2019ko abenduaren 31n.–Ekonomia eta Ogasuneko kontseilaria, Elma Saiz Delgado.\nIragarkiaren kodea: F1916838